Pendigitalan Sistem Kesihatan Memperkasakan Perkhidmatan Awam

Untuk mendapatkan maklumat terkini, ikuti kami melalui Telegram

Kuala Lumpur – Selaras dengan Rancangan Malaysia Ke-12 dan Pelan Strategik Pendigitalan Kementerian Kesihatan Malaysia (KKM) 2021–2025 yang menggariskan pengukuhan sistem kesihatan awam berteraskan digital membuktikan bahawa pentingnya pendigitalan sistem kesihatan dalam memperkasakan perkhidmatan awam.

Menurut Pegawai Perubatan, Bahagian Kesihatan Awam Digital (INTERIM) KKM, YBrs. Dr. Muhammad Shameer Haqeem Omar dalam rancangan Selamat Pagi Malaysia semalam, pelbagai manfaat yang dapat diperoleh apabila menggunakan sistem digital ini, antaranya termasuklah menjimatkan masa dan kos. Hal ini dikatakan demikian kerana kakitangan kesihatan yang bekerja di lapangan mengambil masa yang agak lama untuk menyiapkan laporan, sama ada laporan klinikal ataupun bukan klinikal.

Beliau berkata, “Terdapat kajian yang melaporkan bahawa lebih kurang 30 peratus daripada masa diambil oleh setiap kakitangan hospital ataupun klinik kesihatan semata-mata untuk membuat laporan. Oleh hal yang demikian, dengan adanya penggunaan sistem digital ini, laporan data pesakit itu dapat diperoleh dengan cepat, efisien, mengurangkan masa kakitangan untuk membuat laporan pesakit sekali gus dapat memberikan fokus terhadap rawatan dan penjagaan pesakit.”

Tambah beliau, sistem ini juga membantu pengguna untuk membuat tempahan janji temu dimana-mana sahaja tanpa perlu pergi ke klinik atau hospital yang berdekatan.

Pendigitalan sistem kesihatan ini sangat memberikan kesan positif yang banyak, terutamanya semasa pandemik COVID-19 seperti penggunaan aplikasi MySejahtera yang membolehkan masyarakat menggunakan sistem janji temu bagi membolehkan orang awam mendapatkan vaksin COVID-19. Sebagai kesannya, KKM dapat memvaksin sebanyak 90 peratus populasi Malaysia dalam tempoh empat bulan, melebihi sasaran yang ditetapkan oleh KKM.

Selain itu, aplikasi MySejahtera mampu membantu mengesan individu yang menjadi kontak rapat kepada pesakit COVID-19. Hal ini sekali gus dapat mengurangkan beban kakitangan kesihatan di lapangan untuk mengesan pesakit yang mempunyai kontak rapat dengan pesakit COVID-19.

Jelas beliau, KKM sangat komited dengan penggunaan sistem digital kesihatan ini. Hal ini dapat dibuktikan dengan usaha KKM dalam mendigitalisasikan beberapa modul kesihatan awam seperti modul saringan kesihatan, modul program imunisasi kebangsaan dan modul janji temu.

Modul janji temu itu berasal daripada aplikasi COVID-19 dan dikembangkan kepada aplikasi kesihatan awam. Sistem ini memberikan laluan kepada orang awam untuk membuat tempahan janji temu melalui aplikasi MySejahtera yang membolehkan pengguna memilih beberapa perkhidmatan fasiliti berdekatan mengikut tarikh dan masa mereka. Setiap perkhidmatan yang ditawarkan oleh KKM menerusi sistem digital kesihatan ini mendapat sambutan dan penerimaan yang memberangsangkan daripada orang awam.

Dalam program berkenaan juga, beliau menyatakan bahawa aplikasi MySejahtera merupakan sebuah aplikasi yang mesra pengguna. Aplikasi ini memberikan kemudahan kepada para pengguna termasuklah golongan berisiko seperti warga emas untuk membuat tempahan janji temu dengan cepat dan mudah.

Disebabkan oleh pandemik COVID-19 yang lalu, beliau percaya bahawa warga emas juga sudah menggunakan telefon pintar pada masa ini dan sudah biasa dengan penggunaan aplikasi MySejahtera serta mengetahui cara untuk menggunakannya.

“Namun begitu, bagi warga emas yang tidak mengetahui untuk mengaplikasikan sistem ini, KKM telah mengambil inisiatif dengan memasukkan fungsi tanggungan dalam aplikasi MySejahtera bagi membolehkan anak-anak warga emas ini menempah sesi janji temu untuk ibu bapa mereka“, ulasnya lagi.

Seiring dengan galakan pengambilan dos penggalak kedua oleh Menteri Kesihatan, YB Dr. Zaliha Mustafa, aplikasi MySejahtera juga mempunyai fungsi untuk mana-mana pengguna yang ingin menempah slot janji temu bagi mendapatkan dos penggalak COVID-19 tersebut.

Beliau menerangkan bahawa KKM amat komited dalam usaha mendigitalisasikan keseluruhan proses manual yang terdapat di hospital kerajaan dan mana-mana fasiliti kerajaan. Melalui modul kesihatan awam yang telah digitalisasikan didapati bahawa hampir keseluruhan hospital kerajaan, klinik kesihatan dan klinik desa telah menggunakan sistem digital berkenaan.

“KKM sangat berbesar hati untuk melihat rakyat Malaysia menggunakan sistem digital ini dan perkhidmatan yang ditawarkan. Diharapkan agar sistem ini dapat digunakan sampai bila-bila dan dimanfaatkan oleh semua pengguna bagi memudahkan urusan di klinik ataupun di hospital,” katanya sebelum mengakhiri sesi temu bual tersebut.


Elakkan Penggunaan Produk Kosmetik Beracun

Kuala Lumpur – Bahagian Regulatori Farmasi Negara (NPRA), Kementerian Kesihatan Malaysia (KKM) ingin menggesa orang awam untuk mengelak daripada membeli dan menggunakan produk Flashhskinzz Night Cream dan Rissa Skin Moisturiser kerana telah dikenal pasti mengandungi racun berjadual.

Lanjutan daripada itu, Pengarah Kanan Perkhidmatan Farmasi KKM telah membatalkan notifikasi produk kosmetik tersebut dan tidak dibenarkan untuk dijual di Malaysia.

Produk yang mengandungi Hidrokuinon, Tretinoin dan Betamethasone 17-valerate ialah ubat yang perlu berdaftar dengan Pihak Berkuasa Kawalan Dadah. Ubat ini hanya boleh digunakan dengan nasihat daripada ahli profesional kesihatan. Sekiranya produk ini digunakan tanpa pengawasan ahli profesional kesihatan, pengguna berisiko tinggi untuk mendapat kesan sampingan yang negatif.

Menurut Ketua Pengarah Kesihatan Malaysia, YBhg. Tan Sri Dato’ Seri Dr. Noor Hisham Abdullah dalam satu kenyataan media, Hidrokuinon boleh menyebabkan kemerahan pada kulit yang disapu dengan produk tersebut, mengakibatkan ketidakselesaan, warna kulit mengalami perubahan yang tidak diingini, kulit menjadi hipersensitif, menghalang proses pigmentasi dan meningkatkan risiko kanser kulit.

Selain itu, bahagian kulit juga boleh menjadi kemerahan, tidak selesa, pedih, mengelupas dan hipersensitif terhadap cahaya matahari jika Tretinoin digunakan tanpa pengawasan ahli profesional kesihatan.

Penyalahgunaan Betamethasone 17-valerate boleh menyebabkan kulit muka pengguna menjadi nipis dan mudah mengalami iritasi, berjerawat, berlaku perubahan pada pigmentasi kulit dan meningkatkan risiko untuk diserap ke dalam sistem peredaran darah yang boleh memudaratkan kesihatan.

Penjual dan pengedar produk kosmetik ini perlu menghentikan penjualan dan pengedaran produk kosmetik tersebut dengan serta-merta kerana telah melanggar Peraturan-peraturan Kawalan Dadah dan Kosmetik 1984.

Tambah beliau lagi, individu yang melakukan kesalahan di bawah peraturan ini boleh dikenakan hukuman denda tidak melebihi RM25 000 atau penjara tidak melebihi tiga tahun atau kedua-duanya bagi kesalahan pertama. Jika melakukan kesalahan yang berikutnya, individu tersebut akan didenda tidak melebihi RM50 000 atau penjara tidak melebihi lima tahun atau kedua-duanya sekali. Bagi syarikat yang melakukan kesalahan pula boleh dikenakan denda hingga RM50 000 untuk kesalahan pertama dan denda hingga RM100 000 untuk kesalahan yang seterusnya.

Oleh yang demikian, orang awam yang menggunakan produk ini diharapkan dapat menghentikan penggunaannya serta-merta. Jika pengguna produk mengalami sebarang ketidakselesaan atau kesan advers, pengguna tersebut perlu mendapatkan nasihat daripada ahli profesional kesihatan dengan segera.

Status notifikasi sesuatu produk kosmetik boleh disemak dengan melayari laman sesawang rasmi NPRA di pautan www.npra.gov.my atau melalui aplikasi NPRA Product Status yang boleh dimuat turun daripada Google Play Store.


UMT Terajui Penyelidikan Perubahan Iklim terhadap Organisma Akuatik

Untuk mendapatkan maklumat terkini, ikuti kami melalui Telegram

Perubahan iklim merujuk perubahan jangka masa panjang terhadap iklim yang berlaku selama beberapa dekad, berabad-abad atau lebih lama disebabkan oleh peningkatan gas rumah hijau di atmosfera bumi yang semakin berleluasa dan impak daripada pembakaran bahan api fosil seperti arang batu, minyak dan gas asli.

Secara tidak langsung, situasi ini mengakibatkan kenaikan paras laut, perubahan pola ribut, perubahan arus laut, perubahan hujan, peleburan ais salji, haba yang melampau, kebakaran dan kemarau. Impak ini dijangkakan berterusan dan seterusnya akan mempengaruhi kesihatan manusia, infrastruktur, hutan, pertanian, bekalan air tawar, pantai dan sistem laut, malah kecukupan rantaian makanan turut terjejas.

Rentetan daripada perubahan iklim ini, Universiti Malaysia Terengganu (UMT) menyahut cabaran dalam mengetuai penyelidikan berimpak tinggi berkaitan dengan perubahan iklim terhadap organisma akuatik. Penyelidikan ini bersesuaian dengan penubuhan Makmal Perubahan Iklim dan Adaptasi (CCA) yang lengkap dengan teknologi termaju seumpamanya di Malaysia serta memberikan ruang kepada penyelidik UMT untuk terus memberikan fokus kepada penyelidikan berimpak tinggi.

Selain itu, sebanyak 11 buah makmal berteknologi tinggi yang terdapat di dalam bangunan Institut Bioteknologi Marin (IMB) turut memfokuskan kepada bidang kajian bioteknologi. Menerusi makmal ini, penyelidik UMT menjalankan penyelidikan berkaitan dengan spesies akuatik di Malaysia, membuat langkah penyesuaian iklim, mempromosikan pembangunan hasil saintifik dan membina pangkalan data untuk manfaat negara.

Makmal CCA yang diketuai oleh Dr. Mohamad Nor Azra Md Adib kini sedang giat menjalankan kajian tentang kesan perubahan iklim yang tertumpu kepada perubahan suhu persekitaran antara haiwan akuatik yang berasal dari Malaysia seperti udang galah dengan haiwan invasif, misalnya udang kara air tawar dan udang krai.

Penyelidikan ini turut tertumpu kepada kajian kesan perubahan suhu persekitaran terhadap haiwan ternakan yang bernilai tinggi, spesies perikanan dan akuakultur dunia, iaitu udang kara air masin (genus Panulirus). Induk bertelur dan juvenil udang kara adalah peringkat hidup udang kara yang dipilih untuk penyelidikan ini. Kesan perubahan iklim seperti suhu di lautan dijangkakan memberikan kesan kepada haiwan tersebut.

Kepakaran para penyelidik UMT dan kemampuan makmal CCA tidak dapat disangkal lagi apabila UMT dipertanggungjawabkan untuk mengetuai institut di Malaysia bagi berkolaborasi bersama-sama pakar di Department of Biology, University of Oxford dengan dana yang disumbangkan oleh Natural Environment Research Council. Kerjasama ini dibuat untuk melakukan penyelidikan antarabangsa yang tertumpu kepada tekanan perubahan iklim dan pencemaran daripada kumbahan terhadap organisma akuatik di pesisir pantai.

Projek seumpamanya adalah projek yang pertama di dunia dilaksanakan secara global. Projek ini melibatkan 20 buah negara yang terpilih dan mempunyai pesisir pantai seperti Peru, Kanada (University of Manitoba), Argentina, Scotland, King Edward Point, Greenland, Iceland (Sudurnes Science and Learning Center), Faroe Islands, United Kingdom (University of Oxford), Portugal, Croatia, India, Thailand, Vietnam, Brunei, Hong Kong dan Malaysia. Penyelidikan antarabangsa ini tertumpu kepada tekanan perubahan iklim terhadap organisma akuatik di pesisir pantai yang dikenali sebagai Project Hot Mess.

Project Hot Mess ini adalah untuk melihat kesan suhu persekitaran dan pencemaran kepada komuniti di kawasan air pasang surutÂ  dengan menggunakan binaan plat khas yang telah diubah suai dan ditambah struktur epoksi tumbuhan bersama-sama data pengukur perubahan suhu. Hasil dapatan penyelidikan saintifik yang bernilai tinggi ini kemudiannya akan memberikan manfaat kepada masyarakat dan negara dalam menangani isu perubahan iklim yang semakin mengancam global.

Sementara itu, dengan adanya makmal CCA ini, UMT berhasrat untuk menerajui penyelidikan berkaitan dengan perubahan iklim di Malaysia hingga mencapai taraf Pusat Kecemerlangan Pengajian Tinggi (HiCoE) pada masa akan datang dan seterusnya menjadikan UMT sebagai satu-satunya universiti di Malaysia yang akan mempunyai tiga buah HiCoE berfokus dan bercita-cita ke arah status universiti penyelidikan.

Makmal yang diasaskan oleh Naib Canselor UMT, YBrs. Profesor Dato` Dr. Mazlan Abd Ghaffar ini telah mendapat sokongan dana melalui Geran Penyelidikan Jangka Panjang berjumlah RM3.56 juta daripada Kementerian Pengajian Tinggi yang lebih memfokuskan ke arah penyelidikan adaptasi organisma akuatik terhadap perubahan iklim.


Kuala Lumpur – Berdasarkan data daripada Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (UNESCO), kurang daripada 30 peratus penyelidik di seluruh dunia adalah wanita dan hanya 30 peratus pelajar perempuan yang memilih bidang berkaitan dengan sains, teknologi, kejuruteraan dan matematik (STEM) pada peringkat pengajian tinggi.

Sehubungan dengan itu, pihak rancangan Selamat Pagi Malaysia terbitan Rancangan Televisyen Malaysia (RTM) telah mengundang Pensyarah Pusat Pengajian Kejuruteraan Aeroangkasa, Universiti Sains Malaysia (USM), YBrs. Dr. Norilmi Amilia Ismail bagi berkongsikan topik “Galak Wanita Ceburi Bidang STEM dan Aeroangkasa“.

Menurut beliau, jika diperhatikan bilangan pelajar perempuan yang belajar bidang STEM pada peringkat sekolah adalah lebih banyak. Bahkan, pelajar perempuan yang mengambil jurusan sains pada peringkat pengajian tinggi juga banyak, namun jumlahnya kurang dalam bidang tertentu seperti bidang kejuruteraan.

Beliau menyatakan bahawa hal ini terjadi berikutan beberapa persepsi negatif berkaitan dengan bidang sains itu sendiri. Antaranya termasuklah anggapan bahawa bidang sains ialah bidang yang sukar bagi mereka untuk mendapatkan keputusan yang cemerlang serta peluang pekerjaan dalam bidang tersebut yang masih kurang di negara ini. Tambah beliau:

Sebenarnya, banyak wanita yang meminati bidang STEM tetapi masalahnya di sini adalah untuk memastikan golongan tersebut masih berada dalam bidang ini setelah tamat pengajian masing-masing.

Jelas beliau, pihak majikan wajar memberikan ruang dan sokongan kepada golongan wanita untuk bekerja dalam bidang ini. Pemikiran majikan yang teragak-agak untuk mengambil golongan wanita untuk bekerja kerana memikirkan mereka akan bercuti lama jika bersalin dan faktor lain adalah antara punca berlakunya keciciran golongan ini dalam bidang STEM setelah tamat pengajian.

“Bagi individu yang berminat dengan bidang aeroangkasa pula, mereka perlu mengetahui definisi bidang tersebut dan mencari maklumat sebanyak yang mungkin berkaitan dengannya,” ujarnya.

Menurutnya lagi, bidang angkasa masih kurang di Malaysia kerana industri ini tidak besar dan baru sahaja hendak membangun. Oleh sebab itu, peluang pekerjaan dalam bidang ini pada masa sekarang amat terhad.

Kerajaan dan industri perlu memainkan peranan dengan mewujudkan lebih banyak peluang pekerjaan dalam bidang ini buat para graduan. Saya juga sebagai pemilik syarikat SpaceIn telah membuka peluang pekerjaan kepada para graduan untuk menjadikan mereka sebagai sebahagian daripada pekerja.

Dalam sesi temu bual itu juga, beliau memaklumkan bahawa program Space4Women yang dilaksanakan oleh Projek Pejabat Pertubuhan Bangsa-bangsa Bersatu untuk Hal Ehwal Angkasa (UNOOSA) adalah untuk berkongsikan pengalaman dan memberikan tunjuk ajar kepada individu yang berminat untuk menceburkan diri dalam bidang industri angkasa. Yang menariknya, program ini terbuka untuk semua golongan wanita tanpa mengira usia. Sebanyak 100 orang pembimbing telah terpilih dalam program ini termasuklah beliau.

Menyentuh mengenai perkembangan industri angkasa di Malaysia, beliau menyatakan bahawa industri dalam bidang ini semakin berkembang. Hal ini dibuktikan dengan wujudnya beberapa buah syarikat pemula dalam industri ini.

“Bidang aeroangkasa sememangnya memberikan kesan yang baik kepada ekonomi dan menjana peluang pekerjaan kepada masyarakat sebagaimana misi kerajaan dalam Program Penerokaan Angkasa Lepas Malaysia 2030 (Malaysia Space-X 2030),“ ujarnya menutup sesi perbincangan tersebut.


FSK, UKM dan DBP: Usaha Mempergiat Penulisan Karya Sains

Untuk mendapatkan maklumat terkini, ikuti kami melalui Telegram

Kuala Lumpur – Dewan Bahasa dan Pustaka (DBP) telah mengadakan kunjungan hormat ke Fakulti Sains Kesihatan (FSK), Universiti Kebangsaan Malaysia (UKM) bagi membincangkan peluang kerjasama dalam penerbitan rencana dan buku pada petang semalam. Hal ini selaras dengan hasrat DBP untuk membina dan memperkaya bahasa kebangsaan dalam semua bidang termasuk sains dan teknologi.

Menerusi kunjungan tersebut, Timbalan Dekan Penyelidikan dan Inovasi, FSK, UKM, Profesor Dr. Nor Fadilah Rajab, mewakili Dekan FSK menyatakan bahawa pihak FSK mengalu-alukan kedatangan delegasi DBP ke kampus yang menawarkan pelbagai program dalam bidang sains kesihatan.

“Kunjungan DBP amatlah bermakna dan selari dengan hasrat kami untuk menjalinkan kerjasama dengan penerbit berwibawa negara dalam aspek penulisan dan penerbitan, khusus dalam bidang sains,“ ujarnya. Tambah beliau lagi:

Kerjasama penerbitan ini diperlukan bagi memenuhi keperluan penarafan bintang dalam Penilaian Penyelidikan Malaysia (MyRA) II bagi UKM sebagai sebuah universiti penyelidikan negara.

Delegasi DBP yang diketuai oleh Pengarah Jabatan Penerbitan DBP, Tuan Haji Razali Che Mat berkata bahawa DBP membuka selebar-lebar peluang untuk kerjasama strategik ini bagi membantu ahli akademik FSK, UKM menerbitkan rencana dan manuskrip yang bermutu tinggi.

“Sebagai institusi akademik yang mempunyai kepakaran antara yang terbaik di Malaysia, UKM pastinya mempunyai banyak hasil penyelidikan dan ilmu baharu yang dijana untuk disebarkan kepada masyarakat,” jelasnya.

Kami di DBP amat berbesar hati menerima dan menerbitkan hasil penulisan daripada ahli akademik dalam bidang masing-masing, sama ada dalam bentuk rencana atau buku untuk disebarluaskan bagi membina bangsa berilmu, berwawasan dan bertamadun.

Menurut Tuan Haji Razali Che Mat lagi, bagi penulisan rencana, DBP mempunyai dua medium penerbitan, iaitu penerbitan bercetak yang diterbitkan pada setiap bulan dan penerbitan digital melalui portal JendelaDBP.

“Pelantar digital JendelaDBP memberikan lebih banyak ruang dan peluang kepada penulis untuk menyumbangkan karya kepada DBP. Sebaran ilmu juga lebih meluas dan menyeluruh melalui platform ini,” jelasnya lagi.

Sementara itu, Profesor Dr. Siti Balkis Budin, Pensyarah Perubatan di Pusat Kajian Diagnostik, Teraputik dan Penyiasatan (CODTIS) mencadangkan agar DBP mempertimbangkan penerbitan jurnal sains kesihatan dalam bahasa Melayu.

“Pada masa ini, Malaysia hanya mempunyai satu jurnal penyelidikan dalam bidang sains kesihatan yang diterbitkan dalam bahasa Melayu, iaitu Jurnal Sains Kesihatan Malaysia. Memandangkan DBP mempunyai kepakaran dalam penerbitan jurnal dalam bahasa Melayu, kami mengusulkan agar DBP menerbitkan jurnal ilmiah khusus dalam bidang sains kesihatan,“ ujarnya.

Tambah Profesor Dr. Siti Balkis Budin, penerbitan jurnal berkenaan akan memberikan manfaat yang besar kepada penyelidik di seluruh negara, menggalakkan lebih banyak penerbitan dihasilkan dalam bahasa Melayu dan sekali gus membantu dalam perkembangan dan perkongsian ilmu dalam bahasa Melayu, terutamanya dalam bidang sains dan teknologi.

Sesi perbincangan yang berlangsung selama dua jam itu turut berkongsikan maklumat tentang penerbitan majalah bercetak dan digital, penerbitan buku, isu hak cipta, honorarium, penerbitan jurnal dan penganjuran bengkel penulisan.

Turut hadir dalam perbincangan ini ialah Timbalan Dekan Jaringan, Industri, Alumni dan Masyarakat, FSK, Profesor. Madya Dr. Haliza Abdul Mutalib; Pengerusi Pusat Kajian Penuaan Sihat dan Kesejahteraan (H-Care), Profesor Madya Dr. Devinder Kaur a/p Ajit Singh; Ketua Editor Bahagian Majalah DBP, YBrs. Dr. Rosmani Omar; wakil pusat kajian, FSK; pensyarah dan pegawai penyelidik, FSK, UKM;  dan beberapa orang editor Jabatan Penerbitan, DBP.


Aktiviti Pemuliharaan Bakau Bantu Melestarikan Alam Sekitar

Yan – Sebanyak 106 orang peserta telah menyertai program Pemuliharaan dan Kelestarian Bakau yang dianjurkan oleh Kelas Subjek GMTJT3113 Pentadbiran Alam Sekitar dengan kerjasama Pusat Pengajian Kerajaan (SOG), Universiti Utara Malaysia (UUM) di Yan, Kedah baru-baru ini.

Dekan SOG UUM, YBrs. Profesor Madya Dr. Halimah Abdul Manaf berkata,

Projek pembelajaran khidmat bakti (SULAM) bagi semester A221 ini ialah program khidmat masyarakat yang melibatkan pensyarah, mahasiswa dan pelajar dari Sekolah Kebangsaan Sungai Limau, Sekolah Menengah Kebangsaan Dulang, Jabatan Perhutanan Kedah dan Pejabat Daerah Yan.

Tambah beliau, program berimpak tinggi yang dijalankan ini bertujuan untuk membantu komuniti di sekitar daerah ini bagi meneruskan pemuliharaan dan menjamin kelestarian bakau pada masa akan datang.

Antara objektif program ini dijalankan adalah untuk mengekalkan kelestarian bakau, memberikan kesedaran kepada penduduk tentang kepentingan bakau, membuka ruang kerjasama antara pusat pengajian dengan komuniti, jabatan kerajaan dan badan bukan kerajaan.

“Penyertaan dan pelibatan semua pihak dalam program ini dilihat menunjukkan jalinan hubungan yang baik dengan universiti, terutamanya dalam aspek pelaksanaan aktiviti,” ujarnya lagi.

Pelaksanaan aktiviti seperti ini diharapkan dapat mengembangkan dan memperkukuh pengajian dan pengkajian bidang pengurusan awam dan pembangunan yang dikendalikan oleh SOG UUM.

Pada masa yang sama, YBrs. Profesor Madya Dr. Halimah Abdul Manaf turut bersama-sama mendengar taklimat tentang penanaman pokok bakau dan melakukan aktiviti menanam pokok bakau di sekitar kawasan berkenaan.


KKM Perkenal Inisiatif Label Ubat Mesra OKU Penglihatan

Untuk mendapatkan maklumat terkini, ikuti kami melalui Telegram

Putrajaya – Inisiatif Label Ubat Mesra Orang Kurang Upaya (OKU) Penglihatan telah diperkenalkan oleh Kementerian Kesihatan Malaysia (KKM) bagi membantu pesakit OKU penglihatan dalam urusan pengambilan ubat.

Dalam satu kenyataan media KKM yang dikeluarkan semalam, Menteri Kesihatan, YB Dr. Zaliha Mustafa menyatakan bahawa label ubat yang diberikan kepada pesakit OKU penglihatan mempunyai tulisan Braille untuk menjelaskan cara pengambilan atau dos ubat. Sebagai contohnya, label tersebut merujuk pengambilan dua biji ubat dan diambil sebanyak tiga kali sehari.

Selain itu, label ubat tersebut juga mempunyai indikasi ubat yang menerangkan kegunaan ubat seperti demam, batuk atau selesema. Tambah beliau:

Inisiatif peluasan kepada Program Kenali Ubat Anda bagi menyokong Malaysian Patient Safety Goals 2.0 di bawah Medication Safety: Medication Without Harm ini akan dilaksanakan di 250 buah fasiliti kesihatan KKM terpilih di seluruh negara.

Untuk makluman, Malaysia adalah antara negara yang terawal di Asia yang melaksanakan inisiatif berkenaan. Dalam konteks ini, KKM menjangkakan sebanyak 55 000 orang OKU penglihatan bakal menerima manfaat daripada pelaksanaan inisiatif tersebut.

“Bagi memastikan OKU penglihatan mendapat hak untuk menerima maklumat yang tepat dalam urusan pengambilan ubat secara selamat, pihak kerajaan telah menunjukkan kesungguhan dan keprihatinannya menerusi pelaksanaan inisiatif Label Ubat Mesra OKU Penglihatan. Pada masa yang sama, inisiatif ini dapat meningkatkan imej Malaysia di persada antarabangsa selaras dengan Konvensyen mengenai Hak OKU dan Akta Orang Kurang Upaya 2008,” ujarnya.

Untuk mendapatkan maklumat lanjut berkenaan inisiatif Label Ubat Mesra OKU Penglihatan, boleh layari Facebook rasmi KKM.


Mengenali Keperibadian Introvert

Sejak dari kecil, orang ramai sering diperdengarkan bahawa orang yang pandai bergaul dan mahir berinteraksi ialah golongan yang lebih berjaya pada masa hadapan. Sementara itu, bagi mereka yang pemalu dan pendiam, mereka berada dalam golongan yang mundur dan tidak maju.

Pada kebiasaannya, orang yang pemalu atau tidak pandai bersosial sering dilabel sebagai introvert. Introvert juga sering dilihat sebagai golongan yang antisosial. Berdasarkan Kamus Dewan Edisi Keempat, introvert ialah orang yang suka memendam rasa, menumpukan perhatian pada dirinya sendiri dan tidak suka bergaul dalam masyarakat atau dunia luar.

Introvert juga sering disalah faham sebagai rasa malu, kemurungan, kekasaran, atau kegelisahan. Introvert sering menjadi sasaran kepada banyak tanggapan yang salah dan stereotaip yang hampir tidak mempunyai kaitan dengan konsep introvert itu sendiri.

Berdasarkan psikologi, seseorang yang mempunyai ciri introvert lebih fokus kepada diri sendiri dalam soal pemikiran dan perasaan berbanding dengan berkongsinya dengan orang lain atau dunia luar. Seseorang yang introvert lazimnya lebih cenderung berdiam diri dan hanya fokus pada diri mereka sendiri. Mereka juga sering dipersalahkan kerana mereka dianggap tidak suka berkawan dengan orang di sekitarnya.

Oleh sebab itu, individu introvert juga dianggap sombong kerana pendiam dan tidak ingin bergaul dengan orang lain. Persepsi salah ini perlu dihilangkan daripada norma masyarakat kita pada hari ini. Mereka juga mempunyai harapan, cita-cita yang tinggi dan mempunyai keinginan seperti orang di sekeliling mereka.

Mengapakah golongan introvert sering dipersalahkan? Terdapat pelbagai jawapan bagi persoalan tersebut. Sifat dan perwatakan mereka yang pendiam sebenarnya yang menimbulkan salah faham masyarakat sekeliling yang tidak mengenali golongan ini. Mereka bukan tidak mahu bergaul dan menikmati kehangatan persahabatan, namun mereka amat berhati-hati untuk menjalinkan sesuatu hubungan. Kualiti menjadi ciri penting dan pilihan bagi mereka untuk berada dalam masyarakat.

Individu yang mempunyai personaliti introvert juga sering dikatakan tidak mempunyai kemahiran dalam komunikasi. Namun begitu, di sebalik kelemahan inilah terbitnya keistimewaan yang dimiliki oleh golongan ini. Individu introvert ialah pendengar yang setia. Mereka mampu mendengar dengan baik, memahami dan seterusnya memberikan pandangan yang teliti terhadap sesuatu isu yang dikongsikan.

Sungguhpun begitu, dalam diamnya introvert, mereka juga sangat berkemahiran dalam memerhatikan sesuatu perkara. Walaupun mereka ini sering kali dianggap menyendiri, namun ketahuilah bahawa mereka sebenarnya sedang menyerap maklumat yang disampaikan oleh orang sekeliling mereka.

Sebagai pemerhati yang baik, mereka juga mempunyai daya fokus yang tinggi. Individu introvert biasanya peka terhadap persekitaran mereka. Mereka juga sangat berhati-hati dan teliti sebelum melaksanakan sesuatu tindakan.

Individu introvert  ialah orang yang amat menghargai sesuatu persahabatan atau perhubungan. Disebabkan oleh kurangnya bilangan individu dalam persekitaran sosial mereka, hal tersebut menyebabkan mereka sangat menghargai orang yang setia berada di sisi mereka.

Individu introvert juga mempunyai tahap empati yang tinggi untuk memahami perasaan orang lain. Walaupun mereka mempunyai karektor yang tertutup, individu introvert lebih kerap memberikan perhatian pada rakan berbanding individu ekstrovert yang memiliki ramai rakan tetapi hubungannya secara permukaan sahaja.

Menjadi introvert bukanlah suatu kesalahan. Hal ini dikatakan demikian kerana personaliti ini sangat menghormati ruang peribadi diri sendiri dan orang lain. Secara umumnya, introvert sangat menjaga dan menghormati persekitaran mereka. Lantaran itu, mereka sendiri mahu ruang peribadi mereka dihormati oleh orang sekeliling.

Dengan menjaga jarak dan ruang perhubungan sosial ini, golongan introvert sering kali dilihat sebagai rakan yang selamat untuk didekati kerana kita yakin dengan personalitinya yang menghormati batas. Individu dengan personaliti introvert juga akan lebih banyak berfikir dahulu sebelum mengeluarkan kata-kata atau melakukan sesuatu tindakan.

Bersendirian itu ialah biasanya menjadi pilihan bagi individu yang mempunyai personaliti introvert. Oleh sebab itu, pilihan mereka untuk bersendirian dan melakukan pelbagai tugasan seorang diri secara tidak langsung telah membina tahap berdikari mereka tanpa bantuan orang sekeliling. Hal ini adalah berbeza dengan individu esktrovert yang memilih untuk mempunyai banyak rakan dan mementingkan kerjasama antara kumpulan.

Sungguhpun begitu, hal ini tidak bermaksud introvert langsung tidak mahu berkerja atau melakukan tugasan dalam kumpulan. Sekiranya mereka mempunyai pilihan untuk melakukan sesuatu secara berseorangan, mereka lebih selesa.

Introvert juga lebih puas dan rasa diperkasakan apabila dapat menyelesaikan tugasan yang sukar dilakukan secara bersendirian dengan kemampuan diri mereka sendiri. Mereka berasa lebih selesa memfokuskan pada pemikiran dan idea dalaman mereka, berbanding dengan segala yang berlaku secara luaran.

Secara kesimpulannya, personaliti seseorang individu terbina melalui pelbagai faktor yang mempengaruhi seperti latar belakang biologi, psikologi, persekitaran sosial dan cara didikan. Individu introvert haruslah mengambil segala ciri dan keistimewaan mereka yang unik itu sebagai kekuatan peribadi mereka sendiri. Orang ramai juga perlu lebih bersifat terbuka dan menghormati golongan yang mempunyai identiti mereka yang tersendiri ini.


KKM Bersedia Hadapi Gelombang COVID-19

Untuk mendapatkan maklumat terkini, ikuti kami melalui Telegram

Kuala Lumpur – Hingga 8 Januari 2023, sebanyak 84.3 peratus rakyat Malaysia telah mendapatkan dos vaksinasi primer yang lengkap. Walau bagaimanapun, bagi pengambilan dos penggalak pertama, hanya 50 peratus sahaja individu yang mendapatkannya, manakala hanya dua peratus rakyat di negara ini yang mengambil dos penggalak kedua.

Demikian kupasan tentang status liputan imunisasi di Malaysia oleh Pakar Perubatan Kesihatan Awam, Sektor Pengurusan Bencana, Wabak, Krisis dan Kecemasan, Cawangan Kesiapsiagaan, Survelan dan Respons, Bahagian Kawalan Penyakit, Kementerian Kesihatan Malaysia (KKM), YBrs. Dr. Hazlina Yahaya dalam sesi temu bual menerusi siaran radio Nasional FM, semalam.

Susulan daripada itu, KKM ingin menggesa kepada semua individu yang layak mengambil vaksin dan belum melengkapkan dos vaksinasi primer disarankan untuk mendapatkan vaksin tersebut.

Di Malaysia, kanak-kanak yang berumur lima tahun ke atas sudah layak untuk mengambil vaksin. Remaja yang berumur 12 tahun hingga 17 tahun boleh mendapatkan dos penggalak pertama sekurang-kurangnya selepas enam bulan pengambilan dos vaksinasi primer, manakala individu yang berumur 18 tahun ke atas pula boleh mengambil dos penggalak pertama selepas tiga bulan pengambilan dos vaksinasi primer.

“Semua individu yang berumur 18 tahun ke atas termasuklah golongan yang berisiko tinggi seperti warga emas, pesakit kencing manis dan pesakit penyakit kronik lain, ibu hamil dan golongan yang terlantar di hospital disarankan untuk mengambil dos penggalak kedua,“ jelasnya.

Dalam sesi temu bual itu juga, beliau menyatakan bahawa orang ramai perlu mengemas kini aplikasi MySejahtera dalam telefon pintar masing-masing bagi memudahkan proses menempah janji temu untuk mendapatkan vaksin di klinik kesihatan atau hospital berdekatan.

Pada masa yang sama, Pusat Pemberian Vaksin (PPV) swasta juga telah dibuka bagi membolehkan orang ramai mendapatkan dos penggalak. Orang ramai boleh membuka laman sesawang ProtectHealth untuk melihat senarai PPV swasta yang menyediakan perkhidmatan tersebut.

Menjawab persoalan sebab utama untuk mendapatkan dos penggalak, beliau menerangkan bahawa seperti kebanyakan vaksin lain, ketahanan atau imuniti yang terbentuk selepas mengambil vaksin COVID-19 akan menurun selepas tempoh tertentu, biasanya dalam tempoh empat bulan hingga enam bulan. Hal ini bermakna, risiko untuk mendapat jangkitan atau gejala teruk COVID-19 akan meningkat semula selepas tempoh ini.

Sejak April 2022, masyarakat telah hidup dengan vaksin kerana sudah beralih kepada fasa endemik dan boleh terdedah kepada virus ini pada bila-bila masa sahaja. Oleh yang demikian, bagi mengelakkan jangkitan yang serius dan seterusnya mengurangkan risiko kematian, ambillah dos penggalak mengikut jadual yang telah ditetapkan.

Mengulas dengan lebih lanjut, beliau juga memaklumkan bahawa KKM belum lagi mengesyorkan pengambilan dos penggalak ketiga dan seterusnya buat masa ini.

“Sebelum keputusan pemberian dos tambahan vaksin dibuat, kumpulan kerja teknikal KKM akan mengkaji perkara ini dengan lebih teliti terlebih dahulu termasuklah membuat perbandingan untuk melihat manfaat dan risiko yang akan dihadapi,“ hurainya lagi.

Pada masa yang sama, beliau juga menjelaskan isu berkenaan kemunculan subvarian BA.5.2 dan BF.7 di China. Menurutnya, subvarian BA.5.2 dan BF.7 juga sebenarnya telah ditemukan di Malaysia. Subvarian baharu yang muncul daripada varian Omicron setakat ini biasanya mempunyai kebolehjangkitan yang tinggi tetapi kurang menyebabkan penyakit yang teruk berbanding dengan varian Delta yang menyerang negara ini pada tahun 2021.

Jelas beliau lagi, KKM mengesyorkan agar rakyat Malaysia yang ingin ke luar negara, sama ada bagi tujuan melancong atau bekerja hendaklah mengambil vaksin COVID-19 yang lengkap bersama-sama dos penggalak. Keperluan vaksinasi untuk memasuki negara luar bergantung pada negara berkenaan. Terdapat negara yang mewajibkan vaksinasi lengkap dan menerima jenis vaksin tertentu sahaja. Oleh itu, masyarakat perlu mengambil maklum tentang hal ini.

KKM juga menasihatkan orang ramai agar melakukan ujian COVID-19 terlebih dahulu sekiranya bergejala. Jika didapati positif COVID-19, tangguhkan perjalanan ke luar negara dan melaporkan hal ini dalam aplikasi MySejahtera, mengasingkan diri daripada orang lain, memaklumkan kepada saudara-mara dan orang terdekat serta mendapatkan rawatan jika gejala semakin teruk.

“Dalam masa 14 hari selepas pulang dari luar negara, sesiapa yang mengalami gejala COVID-19 seperti demam, batuk atau sesak nafas perlulah mendapatkan nasihat perubatan atau rawatan dengan segera di klinik atau hospital yang berhampiran,” ujarnya sebelum mengakhiri sesi temu bual tersebut.


Bahaya Keracunan Racun Serangga Organofosfat

Organofosfat ialah bahan kimia yang digunakan secara meluas sebagai racun serangga perosak dalam bidang pertanian dan di rumah. Antara jenis racun organofosfat yang sering digunakan termasuklah Malathion, Diazinon dan Chlorpyrifos.

Penggunaan racun serangga ialah satu daripada usaha bagi meningkatkan hasil pertanian dan mengurangkan kerugian akibat serangan serangga perosak. Walau bagaimanapun, Pertubuhan kesihatan Sedunia menganggarkan sebanyak 200 ribu kematian dilaporkan pada setahun akibat keracunan organofosfat yang disengajakan di seluruh dunia.

Keracunan organofosfat boleh berlaku apabila seseorang terdedah kepada racun melalui tiga cara, iaitu melalui pernafasan apabila seseorang itu terhidu semburan racun perosak; melalui mulut apabila makanan atau minuman yang diambil telah dicemari dengan racun; dan melalui kulit.

Gejala keracunan organofosfat dapat dilihat dalam tempoh enam jam hingga 12 jam selepas terdedah kepada racun ini. Antara gejala awal keracunan termasuklah batuk, masalah pernafasan yang teruk, kadar degupan jantung yang perlahan, tekanan darah rendah, hidung berair, loya, muntah, sawan, penglihatan menjadi kabur serta penghasilan peluh dan air liur yang berlebihan. Keracunan organofosfat yang tidak dirawat dengan segera boleh menyebabkan kerosakan kekal fungsi ginjal, hati, paru-paru, saraf serta boleh mengakibatkan kematian.

Apabila kulit terkena racun serangga organofosfat, cuci bahagian badan yang terlibat dengan sabun dan air yang banyak. Saeseorang itu juga perlu mandi dan menukar pakaian yang bersih.

Sekiranya racun terkena pada mata, pastikan mata dicuci dengan air yang mengalir. Bagi kes tertelan racun organofosfat pula, orang awam dinasihatkan untuk mendapatkan rawatan dengan secepat mungkin di hospital yang berdekatan.

Matlamat pertama rawatan kecemasan adalah untuk memastikan pesakit dalam keadaan stabil. Petugas kesihatan akan memberikan perhatian kepada pernafasan pesakit bagi mendapatkan kembali pola pernafasan yang normal. Bekalan oksigen tambahan akan diberikan bagi menjamin paras oksigen berada pada tahap yang optimum.

Bagi kes keracunan yang serius pula, antidot diperlukan untuk menyelamatkan nyawa pesakit. Terdapat tiga jenis antidot yang lazimnya digunakan untuk keracunan organofosfat, iaitu Atropine, Pralidoxime dan Diazepam.

Atropine digunakan untuk mengurangkan pengeluaran air liur yang berlebihan dan mengeringkan cecair dalam saluran pernafasan. Ubat ini juga melegakan gejala saluran penafasan sempit. Dos awal sebanyak satu milligram hingga dua milligram akan diberikan secara intravena. Sekiranya tiada kesan sampingan ubat diperhatikan, dos atropine boleh digandakan pada setiap lima minit sehingga gejala keracunan reda.

Antara kesan sampingan atropine termasuklah sakit dada dan demam dengan suhu yang tinggi. Namun demikian, manfaat penggunaannya dalam rawatan bagi pesakit yang mempunyai gejala yang memudaratkan melebihi risiko kesan sampingan tersebut.

Selain itu, Pralidoxime juga digunakan untuk merawat keracunan organofosfat. Ubat ini bertindak dengan melegakan gejala seperti lemah otot dan lumpuh. Bagi menjamin keberkesanan ubat ini, Pralidoxime perlu digunakan dalam tempoh masa 24 jam hingga 48 jam selepas keracunan berlaku. Antara kesan sampingan Pralidoxime termasuklah pening kepala, kabur penglihatan, penglihatan berganda, sakit kepala dan loya.

Diazepam pula digunakan untuk mengawal sawan akibat keracunan organofosfat. Ubat ini dapat mengurangkan kerosakan pada sistem saraf pusat pesakit. Dos diazepam diberikan secara intravena sebanyak dua milligram hingga 10 miligram dan boleh dinaikkan pada setiap tiga minit hingga sepuluh minit jika perlu. Antara kesan sampingan Diazepam termasuk rasa mengantuk, ruam, sakit kepala, loya dan cirit-birit.

Sebagai kesimpulannya, bagi golongan yang berisiko untuk mendapat keracunan organofosfat seperti pekerja dalam bidang pertanian dan individu yang tinggal berhampiran dengan ladang, beberapa langkah pencegahan perlu diambil.

Pekerja di ladang perlu memakai alat perlindungan diri seperti sarung tangan, gogal dan topeng dengan lengkap semasa mengendalikan sebarang racun atau bahan kimia. Tindakan dan rawatan awal adalah penting seandainya terdapat pendedahan kepada organofosfat, sama ada secara sengaja mahupun tidak sengaja bagi mengelakkan komplikasi yang lebih serius dan boleh membawa maut.

Sekiranya terdapat sebarang pertanyaan lanjut berkaitan ubat-ubatan, pesakit atau orang awam boleh menghubungi Pusat Panggilan Farmasi Kebangsaan (NPCC) melalui talian 1800-88-6722. Talian dibuka pada hari Isnin hingga Jumaat, bermula pukul 8.00 pagi hingga 5.00 petang kecuali pada cuti umum.

Betty Tang Zhi Xin ialah Pegawai Farmasi (UF41) di Hospital Sibu, Sarawak.


Memperkasakan DBP dalam Usaha Menggalas Roh Perkara 152 Perlembagaan Persekutuan

Untuk mendapatkan maklumat terkini, ikuti kami melalui Telegram

Hasrat murni Perdana Menteri, YAB Dato’ Sri Ismail Sabri Yaakob untuk memperkasakan bahasa Melayu jelas tergambar dengan penggunaan bahasa tersebut dalam lawatan rasminya ke luar negara seperti Brunei, Thailand dan Indonesia baru-baru ini. Bahkan, beliau mengambil satu lagi langkah yang lebih pragmatik dengan menyusulkan bahasa Melayu supaya dijadikan sebagai bahasa kedua ASEAN.

Walaupun cadangan Perdana Menteri Malaysia tersebut diterima baik oleh Presiden Indonesia pada awalnya, namun kenyataan yang dikeluarkan oleh seorang menteri Indonesia telah mengubah keadaan. Menteri Indonesia tersebut menolak cadangan tersebut dan sebaliknya menyatakan bahawa bahasa Indonesia lebih sesuai untuk dijadikan bahasa kedua ASEAN. Hujahan bahawa bahasa Indonesia dipertuturkan oleh lebih daripada 250 juta orang berbanding dengan bahasa Melayu dijadikan sandaran untuk kenyataannya.

Cadangan YAB Dato’ Sri Ismail Sabri Yaakob tersebut bukanlah sesuatu yang dibuat tanpa sebarang pertimbangan teliti. Sebaliknya, beliau berani mencadangkan bahasa Melayu sebagai bahasa kedua ASEAN setelah meneliti kedudukan bahasa Melayu dari aspek sejarah. Kajian dan catatan sejarah yang telah dijalankan sebelum ini mendapati bahawa bahasa Melayu pernah menjadi bahasa lingua franca di Nusantara seawal abad ke-6 lagi. Para pedagang dari China dan India yang singgah di Kepulauan Melayu menggunakan bahasa Melayu sebagai bahasa perantaraan antara mereka dengan orang tempatan. Malahan, ramai daripada mereka mempelajari bahasa Melayu kerana menyedari akan kepentingan bahasa Melayu sebagai bahasa perdagangan.

Sementara itu, YB Senator Tan Sri Dato’ Seri Utama Dr. Rais Yatim, iaitu Yang di-Pertua Dewan Negara yang merupakan seorang pejuang bahasa, budaya dan warisan Melayu tersohor menyatakan bahawa Bahasa Melayu bukan sahaja berperanan sebagai lingua franca di Nusantara, bahkan bahasa Indonesia itu sendiri didasari oleh bahasa Melayu. Beliau menyatakan bahawa pejuang kemerdekaan Indonesia dalam Sumpah Pemuda 1945 ketika Kongres 1928 dan 1938 memperakukan kedudukan bahasa Melayu sebagai bahasa wilayah atas dasar kedudukannya sebagai satu daripada bahasa terawal di Asia Tenggara.

YB Senator Tan Sri Dato’ Seri Utama Dr. Rais Yatim turut mengukuhkan pandangannya dengan menjelaskan bahawa bahasa Melayu ialah bahasa asas bagi tujuh negara ASEAN seperti Indonesia, Malaysia, Brunei,Singapura, Selatan Thailand dan juga bagi golongan minoriti Kemboja dan Selatan Filipina. Oleh itu, beliau menuntut bahawa bagi mengelakkan sebarang pergeseran geopolitik, bahasa Melayu lebih layak dan sesuai dijadikan bahasa kedua ASEAN.

Begitu juga dengan Profesor Datuk Seri Dr. Awang Sariyan, Pengerusi Pengelola Dewan Bahasa dan Pustaka (DBP), yang juga merangkap Pengarah Institut Alam dan Tamadun Melayu (ATMA), Universiti Kebangsaan Malaysia, turut menyuarakan pendapatnya. Menurut beliau, dalam sejarah itu sendiri tercatat bahawa bahasa Melayu amat sinonim dengan penduduk rantau ini. Beliau juga berpendapat  bahawa bahasa Melayu ialah bahasa supra yang digunakan di Nusantara sejak beberapa abad.

Sehubungan dengan usaha pemerkasaan bahasa Melayu, kerajaan pimpinan YAB Dato’ Sri Ismail Sabri Yaakob telah mengarahkan DBP untuk mengambil langkah-langkah yang jitu dan  sewajarnya bagi mengangkat martabat bahasa Melayu ke tahap yang lebih tinggi sehingga menjadikan bahasa Melayu sebagai bahasa kedua ASEAN, di samping meningkatkan penggunaan bahasa Melayu  dalam bidang ilmu, komunikasi, diplomasi dan seni budaya.

Dalam merealisasikan hasrat dan harapan kerajaan tersebut, Sidang Meja Bulat bagi Pemartabatan Bahasa Melayu telah dianjurkan oleh DBP. Persidangan tersebut dihadiri lebih daripada 45 orang pemimpin dan pejuang bahasa Melayu yang mewakili pelbagai badan bukan kerajaan di Kuala Lumpur. Persidangan Meja Bulat tersebut dipengerusikan oleh YB Senator Tan Sri Dato’ Seri Utama Dr. Rais Yatim yang merupakan seorang peneraju pemartabatan bahasa Melayu.

Dalam peristiwa bersejarah tersebut, semua pihak bersetuju dan sebulat suara menyokong usaha kerajaan Malaysia untuk meminda dan memperkasakan Akta Dewan Bahasa dan Pustaka 1959 yang akan memberikan kuasa yang lebih luas kepada DBP terhadap pengurusan hal-hal yang berkaitan dengan pemartabatan bahasa Melayu di Malaysia. Malahan, para perwakilan meja bulat turut mengesyorkan agar meletakkan DBP di bawah Perkara 40 Perlembagaan Persekutuan. Langkah memperkasakan Akta DBP itu pastinya akan menghidupkan dan melestarikan roh bahasa Melayu seiring dengan Perkara 152 Perlembagaan Persekutuan Malaysia.

Bahasa Melayu bukanlah milik sesuatu kaum tertentu tetapi milik setiap penduduk di Nusantara. Adalah menjadi harapan agar bahasa Melayu dijulang sebagai bahasa kedua ASEAN yang menjadi elemen penting dalam sosiobudaya masyarakat di rantau ini. Rakyat Malaysia tidak kira kaum, agama dan budaya yang menerima bahasa Melayu sebagai bahasa rasmi Persekutuan, sewajarnya berusaha menggunakan bahasa Melayu dalam komunikasi rasmi dan tidak rasmi. Malahan, kita juga harus berasa bangga dan menyokong usaha pemimpin negara ini untuk menjadikan bahasa Melayu  sebagai  bahasa kedua ASEAN.

Kita perlu sedar bahawa walaupun YAB Dato’ Sri Ismail Sabri berusaha memartabatkan bahasa Melayu dan meletakkan tanggungjawabnya kepada agensi kerajaan seperti DBP, namun sebagai rakyat Malaysia, kita juga harus berkongsi tanggungjawab tersebut sebagai usaha nasional. Dengan tanggungjawab dan komitmen kesemua pihak, maka akan terjamin kejayaan pemartabatan bahasa Melayu  kelak. Bak kata peribahasa, “Bersatu kita teguh, bercerai kita roboh”.

Datuk M. Periasamy, Penganalisis Sosial−Politik.


NRECC Cadang Tubuh Pasukan Pemantauan Khas Pantau Projek Pembangunan di Cameron Highlands

Putrajaya – Kementerian Sumber Asli, Alam Sekitar dan Perubahan Iklim (NRECC) mencadangkan penubuhan sebuah pasukan pemantauan khas pelbagai agensi yang diketuai oleh Pejabat Pengarah Tanah dan Galian (PTG) Pahang bagi melaksanakan pemantauan dan penguatkuasaan secara berkala terhadap projek pembangunan di Cameron Highlands.

Menterinya, YB Nik Nazmi Nik Ahmad menyatakan bahawa penubuhan pasukan khas ini dijangkakan dapat memastikan sebarang projek yang tertakluk kepada keperluan Laporan Penilaian Kesan kepada Alam Sekeliling (EIA) mendapat kebenaran daripada Jabatan Alam Sekitar (JAS) terlebih dahulu sebelum diluluskan.

“Pengarah Penyelarasan dan Operasi Jabatan Mineral dan Geosains Malaysia (JMG) akan mengetuai pasukan Pemantau Cerun dan dibantu oleh JMG Pahang bagi memantau keadaan tapak semasa untuk menilai tahap risiko berlakunya bencana tanah runtuh susulan aktiviti kerja tanah pertanian berhampiran dengan kawasan tersebut termasuklah kerja mitigasi,” katanya dalam satu kenyataan media yang dikeluarkan oleh NRECC.

Tambah beliau, terdapat 16 projek yang tertakluk kepada Perintah EIA 2015 telah mendapat kelulusan dan kini dalam pemantauan berdasarkan siasatan pihak JAS terhadap projek pembangunan di kawasan Cameron Highlands.

Baru-baru ini, Yang di-Pertuan Agong, Ke bawah Duli Yang Maha Mulia Seri Paduka Baginda Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah telah menitahkan agar kajian semula dijalankan terhadap semua projek pembangunan di kawasan bukit dan tanah tinggi di Cameron Highlands setelah berlakunya bencana alam di kawasan berkenaan.

Pihak JMG Pahang telah menerima satu surat permohonan ulasan penilaian tapak daripada Pejabat Daerah dan Tanah Cameron Highlands (PDTCH) selepas berlakunya kejadian pertama banjir lumpur yang dilaporkan di Perumahan Pekan Kampung Raja melibatkan sebuah rumah pada 30 Ogos 2022 lalu dan kemudiannya diikuti dengan dua lagi kejadian tanah runtuh di kawasan yang sama pada 17 November 2022 dan 20 Disember 2022.

Beliau juga memaklumkan bahawa siasatan awal mendapati kejadian banjir lumpur disyaki berpunca daripada aktiviti kerja tanah pertanian berhampiran dengan kawasan tersebut. Hal ini adalah kerana kawasan tersebut diberikan penarafan bahaya runtuh tahap sederhana-tinggi berdasarkan rekod JMG.

Tambahan pula, situasi tersebut diburukkan lagi dengan pelaksanaan kerja tanah yang tidak mengikut amalan terbaik dan seterusnya menyumbang kepada kejadian tanah runtuh dan banjir lumpur kepada kawasan tadahan yang mempunyai penempatan penduduk.

Siasatan JAS terhadap projek yang menyebabkan kejadian banjir lumpur di Pekan Kampung Raja pada 20 Disember 2022 lalu mendapati bahawa pemaju projek tidak menjalankan laporan EIA serta tidak memohon kelulusan laporan EIA sebelum sebarang kerja dilaksanakan.

Kelulusan laporan EIA ialah input penting dalam proses perancangan dan keputusan kelulusan sesuatu projek oleh pihak berkuasa melulus. Dalam hal ini, projek tersebut telah diluluskan tanpa EIA dan pelibatan JAS.

Sehubungan dengan itu, JAS telah mengambil tindakan di bawah Akta Kualiti Alam Sekeliling (AKAS) 1974, iaitu dengan mengeluarkan Notis Arahan di bawah Seksyen 31 dan 37 untuk memberhentikan kerja di tapak hingga kelulusan Laporan EIA diperoleh.

Pihak pemaju juga telah diarahkan untuk melaksanakan langkah remedi bagi mengelakkan kejadian banjir lumpur. Pada masa yang sama, kertas siasatan bagi kes ini juga sedang disiapkan untuk tujuan pendakwaan di mahkamah.


Semak Notifikasi Produk Kosmetik sebelum Membuat Pembelian

Untuk mendapatkan maklumat terkini, ikuti kami melalui Telegram

Kuala Lumpur – Produk kosmetik di Malaysia dikawal oleh Kementerian Kesihatan Malaysia (KKM). Pengguna disarankan untuk menggunakan produk kosmetik yang bernotifikasi. Walaupun produk kosmetik tidak didaftarkan dengan KKM, namun produk ini bernotifikasi sebelum dijual, dipasarkan, diimport atau dikilangkan.

Susulan daripada itu, Pegawai Farmasi, Program Perkhidmatan Farmasi KKM, Puan Siti Hawa Mohd Nor diundang bagi menjayakan rancangan Selamat Pagi Malaysia untuk membincangkan isu ubat pemutih kulit dan risiko penggunaannya, hari ini.

Menurut beliau, produk pemutihan kulit ini kebanyakannya disasarkan kepada golongan wanita, terutamanya golongan yang terlalu obsesi untuk menjadi cantik. Terdapat juga segelintir lelaki yang suka akan kecantikan dan mempunyai standard yang tidak realistik yang mengatakan bahawa kecantikan ini hanya apabila seorang wanita atau lelaki itu berkulit putih, manakala orang yang berkulit sawa matang atau gelap itu tidak cantik. Oleh sebab itu, banyak pengguna yang taksub untuk memutihkan kulit mereka.

Tambah beliau, melanin pada kulit seseorang dapat membantu untuk melindungi kulit daripada sinaran ultraungu (UV) daripada matahari. Jika individu itu tidak memakai pelindung mentari (sun screen) boleh menyebabkan risiko menghidap kanser kulit. Oleh yang demikian, jika pengguna memakai produk pemutih kulit, produk ini boleh menjejaskan penghasilan dan pembentukan melanin sekali gus mempengaruhi kulit menjadi lebih cerah.

Terang beliau lagi, penghasilan melanin akan berkurangan apabila kulit menjadi cerah dengan penggunaan produk pemutih ini dan meningkatkan risiko lain yang berbahaya. Walau bagaimanapun, jika pengguna ingin mendapatkan kulit yang cerah dengan cara yang betul, pengguna perlu mencari produk kecantikan yang mengandungi bahan pencerah seperti Alpha Arbutin, vitamin C dan ekstrak tumbuhan lain yang selamat untuk digunakan.

Untuk makluman, produk kosmetik diklasifikasikan sebagai produk yang disapu di bahagian luar kulit sahaja seperti krim, serum, pelembab dan pencuci muka. Suntikan pula bukan di bawah pengelasan kosmetik. Hal ini adalah kerana suntikan ini telah dicucuk dan masuk ke dalam badan serta bukan digunakan untuk kegunaan luaran. Sebagai contohnya, produk suntikan vitamin C yang kini berleluasa adalah tidak berdaftar dengan KKM dan jika digunakan boleh dikenakan tindakan undang-undang.

Kebanyakan produk pemutih boleh didapati di farmasi atau di kedai ubat tetapi bagi sesetengah produk yang tidak mempunyai notifikasi mengandungi bahan yang terlarang atau yang tidak sepatutnya terdapat dalam produk kosmetik. Antara bahan terlarang tersebut ialah merkuri, Hidrokuinon dan Betamethasone, yakni ubat berdaftar yang hanya boleh didapati melalui pemantauan oleh ahli profesional kesihatan.

Jelas beliau, apabila ubat terkawal ini dimasukkan ke dalam produk kosmetik dan tidak dipantau oleh doktor serta dos bahan ubat terkawal tersebut tidak diketahui, risiko kesan sampingan yang teruk dan serius boleh berlaku kepada pengguna adalah tinggi.

Oleh yang demikian, bagi mengelakkan diri daripada membeli produk kosmetik yang tidak bernotifikasi, pengguna boleh memastikan sama ada produk yang ingin dibeli itu mempunyai notifikasi ataupun tidak dengan melayari laman sesawang Agensi Pengawalseliaan Farmaseutikal Kebangsaan (NPRA) atau muat turun aplikasi NPRA Product Status di telefon pintar masing-masing. Pengguna boleh memasukkan nama produk atau nombor notifikasi produk tersebut dan dapat melihat sama ada produk berkenaan bernotifikasi ataupun tidak. Jika tidak bernotifikasi, hal ini bermakna produk berkenaan tidak dimaklumkan kepada KKM sebelum dipasarkan.

Namun begitu, terdapat juga produk yang bernotifikasi tetapi ditarik balik penjualan produk itu kerana mengandungi bahan yang terlarang. Senarai produk yang telah dibatalkan notifikasinya juga boleh dilihat di laman sesawang NPRA.

Menjawab persoalan berkenaan implikasi daripada produk yang perlu dimakan seperti kapsul, beliau menyatakan bahawa kapsul yang mengandungi asid traneksamik yang biasanya digunakan untuk menghentikan pendarahan jika diambil tanpa sebab akan memberikan kesan sampingan kepada pengguna tersebut. Hal ini dikatakan demikian kerana kapsul yang mengandungi asid traneksamik ini membantu untuk membekukan darah. Jika seseorang itu memakannya boleh mengakibatkan serangan jantung, bengkak di kaki, kesesakan nafas dan sebagainya. Situasi ini menunjukkan komplikasi yang serius, namun pengguna tidak nampak komplikasi berkenaan disebabkan oleh keinginan untuk memutihkan kulit yang tinggi.

Lanjutan daripada itu, beliau juga menjelaskan bahawa suntikan vitamin C sama ada suntikan itu dilakukan secara tunggal ataupun dicampurkan dengan kolagen, namun masih tiada bukti klinikal yang membuktikan suntikan ini menyebabkan keanjalan kulit dan mencerahkan kulit. Apabila pengguna melakukan suntikan ini di premis peribadi atau pusat kecantikan yang tidak berdaftar, dikhuatiri pengguna akan mendapat kesan sampingan disebabkan oleh penggunaan dos yang tinggi sekali gus boleh mengakibatkan kerosakan buah pinggang, batu karang dan penyakit lain.

Pada masa yang sama, pengguna juga tidak mengetahui individu yang memberikan suntikan vitamin C itu dilakukan oleh pihak yang bertauliah ataupun tidak di samping teknik suntikan itu juga diragui sama ada dilakukan dengan betul ataupun sebaliknya. Teknik suntikan yang salah boleh memberikan risiko gumpalan dalam darah dan jika persekitaran tidak bersih juga mengakibatkan jangkitan kuman dalam darah serta meningkatkan penularan penyakit berjangkit seperti human immunodeficiency virus (HIV) dan hepatitis.

“Keinginan yang tinggi untuk memutihkan kulit tidak terhad kepada masyarakat di Malaysia sahaja. Situasi ini boleh berlaku di mana-mana negara. Pada pandangan saya, keadaan ini bergantung pada persekitaran atau tanggapan masyarakat setempat terhadap penggunaan produk kosmetik ini,” ujarnya di akhir rancangan berkenaan.


Program Tarif Elektrik Hijau Diteruskan Tahun Ini

Kuala Lumpur – Pelaksanaan Program Tarif Elektrik Hijau atau Green Electricity Tariff (GET) yang diperkenalkan pada tahun 2022 akan diteruskan pada tahun ini. Susulan daripada peningkatan kapasiti penjanaan Tenaga Boleh Baharu (TBB) serta permintaan yang menggalakkan daripada pengguna elektrik, penawaran kuota GET bagi tahun 2023 adalah lebih tinggi, iaitu hingga 6600 GWj berbanding dengan 4500 GWj pada tahun lepas.

Menurut Menteri Sumber Asli, Alam Sekitar dan Perubahan Iklim (NRECC), YB Nik Nazmi Nik Ahmad dalam kenyataan medianya, kuota GET tersebut ditawarkan pada kadar tarif premium sedia ada sebanyak 3.7 sen/kWj.

Menerusi program GET ini, pengguna yang mahu mengurangkan pembebasan gas rumah kaca boleh melanggan bekalan elektrik yang dijana daripada sumber TBB. Pelanggan akan dibekalkan dengan bekalan elektrik yang dijana daripada loji jana kuasa solar dan hidro yang sedang beroperasi. Mereka juga akan menerima sijil yang mengesahkan bahawa bekalan elektrik tersebut adalah daripada TBB melalui sijil Malaysia Renewable Energy Certificates (mREC) yang berdaftar dengan badan persijilan antarabangsa.

Bermula Januari 2023 hingga Jun 2023, kerajaan mengekalkan ciri utama program GET termasuklah pemberian insentif pengecualian caj Imbalance Cost Pass Through (ICPT). Pada masa yang sama, semakan semula insentif ini bagi tempoh enam bulan berikutnya, iaitu Julai 2023 hingga Disember 2023 sedang dilaksanakan oleh Suruhanjaya Tenaga agar lebih jelas dan mengambil kira aspek jaminan daya harap dan kemampanan sistem bekalan elektrik secara holistik.

“NRECC akan terus komited untuk menawarkan bekalan elektrik yang bersih daripada sumber TBB kepada pengguna elektrik, terutamanya syarikat komersial dan industri yang berhasrat untuk mengurangkan jejak karbon demi memastikan kelestarian alam sekitar.”

Beliau juga menyatakan bahawa program ini turut menyediakan pilihan kepada entiti perniagaan, pelabur dan organisasi yang beroperasi di Malaysia dalam memenuhi komitmen Environmental, Social and Govemance (ESG) melalui penggunaan elektrik daripada sumber TBB.

Mengulas dengan lebih lanjut, pengguna yang ingin memperbaharui atau melanggan program GET boleh membuat permohonan di laman sesawang Tenaga Nasional Berhad atau menghubungi talian kedai TNB yang berhampiran.

Untuk makluman, sebanyak 1994 orang pengguna daripada kategori domestik, komersial dan industri telah menyertai program GET pada tahun lalu.


UiTM Cawangan Perlis Cungkil Bakat Inovasi melalui Penganjuran i-IDeA 2023

Untuk mendapatkan maklumat terkini, ikuti kami melalui Telegram

Arau – Universiti Teknologi MARA (UiTM) Cawangan Perlis telah menganjurkan Majlis Pelancaran Pertandingan Inovasi, Reka Bentuk dan Artikulasi Antarabangsa Keenam 2023 atau The 6th International Innovation, Design and Articulation (i-IDeATM) 2023 hari ini di Dewan Kuliah 6, Kompleks STAR, UiTM Cawangan Perlis.

Majlis pelancaran bersempena penganjuran i-IDeATM 2023 yang akan berlangsung pada 9 Mei hingga 11 Mei 2023 ini dirasmikan oleh Setiausaha Kerajaan Negeri Perlis, YBhg. Datuk Seri Haji Hasnol Zam Zam Haji Ahmad.

Dalam ucapan alu-aluan oleh Rektor UiTM Cawangan Perlis, YBrs. Profesor Madya Dr. Shukor Sanim Mohd Fauzi, beliau menyatakan bahawa untuk Malaysia mencapai status sebagai negara berpendapatan tinggi dan membangun menjelang tahun 2030, kualiti dalam aspek bakat, keusahawanan, inovatif dan daya saing adalah sangat jitu. Bagi menyokong usaha ini, UiTM Cawangan Perlis melalui Bahagian Penyelidikan, Jaringan Industri, Masyarakat dan Alumni, UiTM Cawangan Perlis berbesar hati menganjurkan i-IDeATM 2023.

Menurutnya, dengan tema “Memperkasakan Penyelidikan, Idea Inovasi dan Keusahawanan ke Arah Ekonomi Mampan”, i-IDeATM 2023 diharapkan dapat mengetengahkan idea inovasi peserta dan berupaya menyemarakkan budaya penyelidikan dan inovasi dalam kalangan warga UiTM Cawangan Perlis, masyarakat tempatan dan antarabangsa.

Sukacita ingin saya kongsikan bahawa, maklum balas penyertaan bagi i-IDeATM 2023 amatlah memberangsangkan. Sehingga hari ini, kami telah menerima kira-kira 500 peserta berdaftar dari negara Asean seperti Thailand, Indonesia dan Malaysia. Selain itu, kami juga menerima penyertaan daripada Iran dan Nigeria.

“Oleh sebab itu, kami percaya bahawa dengan jumlah penyertaan yang begitu besar, program ini akan diiktiraf sebagai platform yang baik untuk para penyelidik berkongsikan ilmu pengetahuan dan pengalaman mereka,” tambahnya lagi.

Sementara itu, YBhg. Datuk Seri Haji Hasnol Zam Zam Haji Ahmad dalam ucapan perasmiannya, i-IDeATM 2023 yang memperkasakan penyelidikan, inovasi, idea dan keusahawanan ke arah ekonomi mampan adalah benar-benar penting kerana usaha ini memberikan peluang yang baik kepada peserta untuk mengkomersialkan inovasi dan idea, menerbitkan hasil penyelidikan, berkongsikan pengetahuan dan bertukar-tukar pandangan berkaitan dengan isu semasa.

Program seumpama ini wajar disokong kerana memberikan peluang yang baik dalam mempromosikan budaya penyelidikan dan inovasi dari pelbagai peringkat pendidikan. i-IDeATM 2023 juga mampu meningkatkan kualiti pendidikan dengan peningkatan keberhasilan pelajar dan kecemerlangan sesebuah institusi melalui penyelidikan dan inovasi.

“Saya percaya i-IDeATM 2023 akan berfungsi sebagai pemangkin untuk meningkatkan kerjasama dan pelibatan antara institusi pendidikan, agensi dan pengamal industri. Saya juga yakin bahawa sinergi ini akan mewujudkan persekitaran yang kondusif untuk pertukaran maklumat, penjanaan idea baharu dan penerokaan pelbagai kegunaan produk inovasi yang boleh memberikan manfaat kepada masyarakat kita,” jelasnya lagi.

Secara khususnya, antara tujuan penganjuran i-IDeATM 2023 termasuklah mempamerkan dan mempertandingkan idea inovasi, daya cipta dan reka bentuk yang dihasilkan oleh ahli akademik dan bukan akademik, agensi dan pelajar daripada peringkat rendah hinggalah IPT tempatan dan luar negara.

Program i-IDeATM 2023 juga menjadi wadah kepada kumpulan penyelidik, ahli akademik dan bukan akademik serta pelajar untuk untuk mengkomersialkan idea inovasi mereka kepada orang awam.

Selain itu, program ini juga dapat menerapkan budaya inovasi melalui penyelidikan di samping mewujudkan kesedaran penyelidikan dalam kalangan pakar, terutamanya dalam komuniti di UiTM Cawangan Perlis.

Pada masa yang sama, i-IDeATM 2023 diharapkan dapat mewujudkan kerjasama dalam kalangan peserta pertandingan serta berpotensi merangsang dan melahirkan bakat kreatif pereka cipta dengan mengadakan pelbagai aktiviti pengisian program sepanjang program ini berlangsung.

i-IDeATM 2023 yang diiktiraf sebagai pertandingan bertaraf antarabangsa ini terdiri daripada tiga kategori utama, iaitu Pertandingan Inovasi, Persidangan Antarbangsa dan Pertandingan Luar.

Bagi kategori Pertandingan Inovasi, acara yang dipertandingkan ialah Crown untuk golongan profesional, orang baharu (novice) dan pelajar institusi pengajian tinggi (IPT); Crystal untuk pelajar sekolah rendah dan menengah, serta komuniti; dan Comiic yang juga terbuka kepada pelajar sekolah rendah, menengah dan IPT.

Sementara itu, bagi kategori persidangan antarabangsa, acara yang diadakan ialah Persidangan Sains, Teknologi dan Kejuruteraan Antarabangsa (ISTEC); Persidangan Sains Tanah Antarabangsa; dan Persidangan Sains Sukan Antarabangsa (ISSC).

Bagi kategori pertandingan luar pula, acara yang dipertandingkan ialah Cabaran i-Ultra, Cabaran i-Biz, Pertandingan i-Explore dan Festival Idea Berwarna-warni Antarabangsa.

Bagi memastikan kelancaran program i-IDeATM 2023, UiTM Cawangan Perlis turut menjalinkan kerjasama strategik dengan institusi luar negara seperti Prince of Songkla University, Pattani, Thailand.

Antara rakan strategi lain yang terlibat dalam penganjuran i-IDeATM 2023 termasuklah Universiti Malaysia Perlis, Universiti Teknologi Malaysia, Universiti Teknologi Petronas, Universiti Kebangsaan Malaysia, Universiti Malaysia Sabah, Persatuan Sains dan Teknologi Keadaan Pepejal, Politeknik Sultan Abdul Halim Mua’dzam Shah, Kolej Komuniti Arau, Quest International University, Pusat Latihan Teknologi Tinggi Taiping, Northern Runners Resources, Jabatan Pendidikan Negeri Perlis dan majalah Dewan Kosmik selaku majalah rasmi i-IDeATM 2023.

Turut hadir dalam majlis ini ialah pengurusan dan eksekutif tertinggi UiTM Cawangan Perlis yang terdiri daripada Timbalan Rektor Jaringan Industri, Masyarakat, Keusahawanan dan Alumni, YBrs. Sr. Dr. Ernieza Suhana Mokhtar; Timbalan Rektor Bahagian Hal Ehwal Akademik, Profesor Ts. Dr. Mohd Azlan Mohd Ishak; Timbalan Rektor Hal Ehwal Pelajar, Profesor Madya Dr. Ahmad Nizan Mat Noor; Profesor di Fakulti Sains Gunaan, Profesor Dr. Nafisah Osman; wakil daripada rakan strategik i-IDeATM 2023; dan ahli jawatankuasa i-IDeATM 2023.


Diet MIND Pemakanan Sihat untuk Minda

Untuk mendapatkan maklumat terkini, ikuti kami melalui Telegram

Diet Mediterranean-DASH Intervensi untuk Kelewatan Neurodegeneratif atau lebih dikenali sebagai diet MIND ialah kombinasi dua diet yang popular, iaitu diet Mediterranean yang menekankan pengambilan buah-buahan dan sayur-sayuran, serta diet DASH, iaitu pendekatan pemakanan untuk menghentikan hipertensi.

Diet MIND disarankan untuk mengurangkan risiko demensia dan kemerosotan fungsi otak, terutamanya dalam kalangan warga emas.

Diet MIND dicipta oleh sekumpulan pakar pemakanan di Amerika Syarikat pada tahun 2015 yang mengutamakan pengambilan makanan berkhasiat dan mengandungi zat tinggi seperti sayur-sayuran, kekacang, buah beri, bijirin penuh, ikan dan ayam.

Diet MIND juga mengurangkan pengambilan makanan yang mempunyai kandungan natrium yang tinggi seperti daging merah, makanan bergoreng, pastri dan gula-gula.

Komponen yang terdapat dalam diet MIND ini mudah diperoleh dan senang diikuti. Hal ini menjadikan diet MIND dipilih sebagai satu daripada diet yang terbaik pada tahun 2022.

Kemerosotan fungsi kognitif berlaku akibat penuaan. Warga emas ialah golongan yang berisiko tinggi untuk menghidap penyakit kecelaruan kognitif seperti demensia atau Alzheimer.

Terdapat kajian yang menunjukkan bahawa diet MIND dapat mengurangkan risiko penyakit Alzheimer serta memberikan perlindungan otak yang lebih baik. Selain itu, pematuhan kepada diet MIND juga dapat menurunkan kadar kemerosotan fungsi kognitif kepada individu yang pernah diserang strok.

Selain menghadapi risiko kemerosotan fungsi kognitif, warga emas juga lebih cenderung mengalami kesusutan jisim otot. Hal ini akan meningkatkan risiko jatuh dan kecederaan kepada golongan warga emas sekali gus boleh menyebabkan kehilangan upaya fizikal.

Satu penemuan penyelidikan telah melaporkan bahawa diet MIND dapat membantu mencegah kesusutan jisim otot melalui perlindungan pada sel otot. Hal ini disebabkan oleh kandungan zat yang kaya dalam diet MIND seperti protein, vitamin, polifenol dan antioksidan.

Masalah obesiti dan berat badan yang berlebihan di Malaysia kini berada pada tahap yang membimbangkan. Laporan daripada Tinjauan Kebangsaan Kesihatan dan Morbiditi (NHMS) pada tahun 2019 menyatakan bahawa sebanyak 50.1 peratus golongan dewasa di Malaysia menghadapi masalah berat badan yang berlebihan dan obesiti.

Terdapat satu kajian yang dijalankan terhadap golongan wanita yang mengalami obesiti di Iran menunjukkan bahawa kepatuhan kepada diet MIND dapat membantu mengurangkan berat badan dan peratusan lemak. Oleh hal yang demikian, diet MIND berpotensi dijadikan alternatif yang lebih sihat bagi pengurusan berat badan dalam jangka masa panjang.

Berdasarkan maklumat daripada Jabatan Perangkaan Malaysia, penyakit jantung iskemik ialah pembunuh nombor satu di Malaysia dan menyumbang kepada 17 peratus daripada jumlah kematian pada tahun 2020. Oleh itu, penduduk Malaysia sentiasa dinasihatkan agar mengambil makanan yang sihat bagi mengurangkan risiko penyakit jantung. Sifat diet MIND yang mempunyai komponen perlindungan jantung seperti bijirin penuh, sayur-sayuran berdaun hijau dan kekacang dapat mengurangkan risiko penyakit kardiovaskular seperti penyakit jantung dan strok.

Sayur-sayuran hijau berdaun seperti ulam-ulaman (termasuklah pucuk gajus, daun pegaga, pucuk ubi, ulam raja), sawi hijau, bayam dan daun salad digalakkan untuk dimakan sekurang-kurangnya tiga cawan sayur atau lebih dalam seminggu.

Sayur-sayuran lain seperti kacang panjang, brokoli, kubis, tomato, lobak merah dan terung juga digalakkan untuk dimakan sekurang-kurangnya satu cawan sehari.

Digalakkan untuk memakan buah beri sekurang-kurangnya dua hidangan seminggu. Antara buah beri yang digalakkan termasuklah strawberi, beri biru, raspberi dan kranberi. Satu hidangan buah beri adalah bersamaan dengan separuh cawan.

Kekacang seperti kacang badam, kacang gajus, kacang walnat dan kacang pistasio digalakkan untuk dimakan sekurang-kurangnya enam atau lebih hidangan seminggu. Satu hidangan kekacang adalah bersamaan dengan saiz satu cekup tangan.

Gunakan minyak zaitun sebagai minyak masak utama semasa penyediaan makanan.

Bijirin penuh seperti mil oat, beras perang, beras merah, pasta gandum dan roti gandum digalakkan untuk dimakan sekurang-kurangnya tiga hidangan sehari. Satu hidangan bijirin penuh adalah bersamaan dengan saiz dua senduk rata (untuk nasi dan pasta) dan dua keping (untuk roti).

Ikan, terutamanya ikan laut dalam mengandungi asid lemak omega-3 yang tinggi dan digalakkan untuk dimakan sekurang-kurangnya satu hidangan seminggu. Antara contoh ikan laut dalam ialah ikan kembung, ikan tenggiri, ikan tongkol, ikan bawal, ikan salmon dan ikan senangin. Satu hidangan ikan adalah sekurang-kurangnya seekor ikan sederhana.

Kacang atau legum seperti kacang pis, kacang buncis, kacang edamame dan kacang kuda digalakkan untuk dimakan sekurang-kurangnya empat hidangan seminggu. Satu hidangan kacang atau legum adalah lebih kurang satu cawan.

Daging ayam adalah digalakkan untuk dimakan sekurang-kurangnya dua hidangan dengan cara memasaknya tidak digoreng. Satu hidangan daging ayam adalah bersamaan dengan saiz tapak tangan.

Amalkan tabiat untuk minum segelas jus anggur atau jus buah delima tanpa gula sehari. Anggur dan buah delima mempunyai antioksidan seperti resveratrol dan antosianin yang memberikan manfaat kepada fungsi kognitif.

Makanan yang Perlu Dihadkan dalam Diet MIND

Makanan ringan atau pencuci mulut seperti aiskrim, kek keju, kuih-muih dan donat harus dielakkan kerana makanan ini mengandungi kandungan gula, lemak tepu dan lemak trans yang tinggi. Cuba hadkan pengambilan makanan dalam kumpulan ini tidak lebih daripada empat kali seminggu.

Pengambilan mentega dan marjerin haruslah kurang daripada satu sudu besar setiap hari.

Daging merah seperti daging lembu, daging kambing dan produk yang diperbuat daripada daging tersebut harus dihadkan pengambilannya tidak lebih daripada tiga hidangan seminggu. Satu hidangan daging merah adalah bersamaan dengan saiz tapak tangan.

Pengambilan makanan bergoreng, terutamanya makanan segera haruslah dihadkan kepada kurang daripada sekali seminggu.

Secara keseluruhannya, diet MIND ialah panduan pemakanan sihat yang menggabungkan corak pemakanan daripada diet Mediterranean dan diet DASH. Diet ini dapat memberikan beberapa manfaat kepada kesihatan, terutamanya dapat mencegah kemerosotan fungsi otak dan penyakit jantung serta meningkatkan fungsi otot dan pengurusan berat badan. Namun begitu, penyelidikan berterusan haruslah dijalankan untuk menerokai faedah lain berkaitan dengan diet MIND.


Penerimaan Penggunaan Kecerdasan Buatan dalam Dunia Seni

Untuk mendapatkan maklumat terkini, ikuti kami melalui Telegram

Kini, dunia berada dalam era kemajuan sains dan teknologi yang mendominasi kehidupan manusia dalam setiap aspek termasuklah sosial, hiburan, pekerjaan dan sebagainya. Kebergantungan terhadap teknologi telah memudahkan urusan seharian manusia. Teknologi boleh digunakan di mana-mana dan pada bila-bila masa sahaja.

Kecerdasan buatan (A.I) adalah antara teknologi baharu yang kian berkembang penggunaannya dalam dunia moden. Bagaimanakah teknologi A.I ini berfungsi? Secara saintifiknya, terdapat mekanisme pembelajaran mesin (machine learning) dalam teknologi A.I yang memberikannya kemampuan untuk belajar dan memperbaik kesalahan sendiri daripada pengalaman tanpa diprogramkan secara manual oleh manusia.

Semasa proses pembelajaran, teknologi A.I melakukan pemerhatian terhadap data terkumpul, kemudiannya mencari corak dan akhirnya membuat keputusan pada masa hadapan berdasarkan hasil akhir sebelum ini.

Kelebihan pembelajaran mesin dalam teknologi A.I ini ialah membolehkan analisis data yang berjumlah besar dapat dilengkapkan dalam jangka masa yang singkat. Teknologi A.I juga telah diterapkan dalam pelbagai jenis industri seperti kesihatan, kewangan, perniagaan dan beberapa sektor utama lain.

Industri seni dan kreatif juga tidak terkecuali dengan kehadiran teknologi A.I. Walaupun teknologi ini kelihatan memberikan manfaat kepada manusia, namun sebahagian besar masyarakat khuatir dan takut dengan kemampuannya yang mampu menyingkirkan manusia sebagai tenaga kerja dalam industri. Sama seperti kebanyakan sektor yang lain, teknologi A.I mendapat tentangan yang cukup besar daripada penggiat seni dan pencinta seni.

Sebelum ini, satu perdebatan hangat telah berlaku dalam media sosial berkenaan dengan keupayaan teknologi A.I untuk menghasilkan karya seni. Seperti yang kita sedia maklum, karya seni ialah suatu karya yang dihasilkan oleh individu melalui penerapan kumpulan idea, konsep dan teknik untuk tujuan estetik atau seni. Jadi, adakah karya ini boleh dikatakan sebagai karya seni jika dihasilkan oleh teknologi A.I yang bukannya seorang manusia?

Hal ini bertambah hangat dengan tersiarnya sebuah poster ilustrasi yang digunakan sebagai tanda protes untuk menolak penggunaan teknologi A.I. Namun begitu, tidak semua penggiat dan pencinta seni yang menyokong sangkalan tersebut. Bagi mereka, teknologi A.I masih mempunyai peluang yang boleh ditonjolkan dalam industri seni jika dilihat dari perspektif yang berbeza.

Oleh sebab itu, pelbagai reaksi dan pandangan diutarakan oleh masyarakat bagi menyokong ataupun menentang penggunaan teknologi A.I. Penerimaan masyarakat terhadap teknologi tersebut masih berbelah bahagi disebabkan oleh timbulnya beberapa isu yang berkaitan dengan industri seni.

Pertama, kita melihat dari sudut masyarakat yang menentang teknologi ini. Mereka sering kali mengutarakan isu yang tidak asing dalam dunia seni jika berkaitan dengan teknologi, iaitu adakah karya yang dicipta oleh teknologi A.I boleh diiktiraf sebagai seni?

Secara teknikalnya, karya yang dicipta oleh teknologi A.I ialah seni. Hal ini dikatakan demikian kerana seni bersifat bebas dan terbuka, yakni tidak terikat dengan sesuatu peraturan. Walau bagaimanapun, hal yang menjadi kontroversi adalah kerana teknologi A.I. itu sendiri bukanlah seorang manusia.

Jika difikirkan, artis sebenar bagi karya yang dihasilkan oleh teknologi A.I bukanlah sebuah komputer tetapi ahli jurutera kreatif yang telah berusaha menggubah susunan matematik secara terperinci sehingga mampu mengarahkan komputer itu untuk menghasilkan karya yang penuh berseni.

Namun begitu, seperti yang berlaku kepada pelbagai inovasi kreatif yang lain, sudah pastinya pendapat ini menerima banyak bantahan. Penggiat seni masih belum dapat menerima adaptasi baharu ini dan menganggap bahawa teknologi A.I telah melanggar etika semula jadi dalam dunia seni kreatif.

Kedua, timbul juga persoalan siapakah yang memiliki hak cipta karya yang dihasilkan oleh teknologi A.I itu? Jika pengguna menggunakan program penjana teknologi A.I untuk menghasilkan seni, adakah seni tersebut menjadi milik pengguna penjana itu atau yang menciptakan program tersebut? Pada masa yang sama, jika output yang dimasukkan akan digubah oleh algoritma A.I dan bukan dilakukan oleh manusia, bolehkah pencipta algoritma A.I tersebut memperakui hak cipta terhadap seni tersebut?

Di bawah peraturan hak cipta, seseorang individu boleh memperakui hak cipta secara sah jika karya tersebut dihasilkan daripada kerja, kemahiran dan usaha individu tersebut. Perkara ini bagi memastikan sesiapa sahaja yang menghasilkan seni dapat berkarya dan mendapatkan keuntungan daripada hasil karya tersebut. Peraturan hak cipta ini adalah untuk menggalakkan lebih banyak orang untuk berkarya dalam industri seni kreatif.

Pada hakikatnya, seni A.I melanggar peraturan ini. Teknologi A.I menggunakan algoritma yang membenarkan pengguna membuat pilihan secara bebas, memproses dan menghasilkan apa-apa sahaja tanpa memerlukan campur tangan manusia. Dengan kata lain, A.I bukan lagi alat untuk membantu manusia menghasilkan seni tetapi satu daripada inovasi yang mampu membuat keputusan sendiri dalam menghasilkan sesebuah seni.

Baru-baru ini, berlaku satu kejadian yang melibatkan isu hak cipta apabila seorang individu telah menggunakan seni teknologi A.I untuk menghasilkan sebuah hasil seni yang begitu mirip dengan gaya seni seorang artis terkenal daripada Korea. Hal ini menjadi kontroversi kerana seni teknologi A.I tersebut dibuat selepas tiga hari kematian beliau. Hal ini sekali gus menimbulkan ketidakpuasan hati dalam kalangan peminat beliau yang menyatakan bahawa perbuatan tersebut merupakan satu bentuk eksploitasi baharu kepada karya seni.

Ketiga, bagaimanakah nasib artis yang menghasilkan karya mereka? Bagi mereka, penggunaan teknologi A.I ibarat meragut usaha yang selama ini mereka curahkan untuk belajar dan mengasah bakat kreatif yang dimiliki. Tenaga, masa dan wang ialah harga yang perlu dibayar bagi mencapai segala yang mereka miliki kini. Adakah kesemua perkara itu bernilai jika mereka yang tidak mempunyai latar belakang kreatif juga dapat menghasilkan seni dengan bantuan teknologi A.I?

Lebih merisaukan lagi, apabila terdapat kemungkinan pihak industri tidak lagi memerlukan khidmat manusia. Dengan adanya teknologi A.I, pihak majikan boleh memilih sesiapa sahaja tanpa melihat latar belakang kreatif individu itu untuk belajar mengendalikan teknologi A.I tersebut. Seterusnya, hal ini dapat mengurangkan wang yang dikeluarkan untuk membayar khidmat profesional. Sebelum ini, artis hanya bersaing sesama sendiri tetapi kini artis perlu bersaing dengan teknologi A.I dalam merebut jawatan dalam dunia industri seni kreatif. Oleh hal yang demikian, mereka perlu berusaha dengan lebih keras bagi menunjukkan kebolehan dan kelebihan yang ada pada manusia berbanding dengan teknologi A.I itu sendiri.

Walaupun teknologi A.I memiliki banyak sudut yang negatif, namun sebahagian artis pula melihatnya dari perspektif yang berbeza. Pada pandangan mereka, teknologi A.I ini mempunyai sudut yang positif dan manusia akan rugi jika tidak memanfaatkannya dengan sebaik-baiknya.

Sudut positif yang pertama ialah teknologi A.I dikategorikan sebagai sebuah alatan lukisan. Secara umumnya, teknologi ini sememangnya boleh diiktiraf sebagai alat seni disebabkan oleh kecanggihan yang diperoleh mengikut peredaran zaman. Teknologi A.I sebagai alat melukis yang mampu memberikan impak yang positif kepada setiap karya yang dihasilkan kerana ketepatan dan kesempurnaan sesebuah lukisan itu mampu mengatasi kepintaran minda manusia.

Dengan kata lain, teknologi A.I mampu mengisi ruang kosong antara sifat yang dimiliki oleh manusia dengan sifat yang sempurna. Misalnya dalam seni bina, seorang arkitek perlu melakarkan sebuah tapak projek pembangunan yang sudah semestinya memerlukan keupayaan teknologi A.I ini bagi memudahkan kerja lakaran dengan lebih cepat, tepat dan mudah.

Kecanggihan teknologi A.I mampu menjimatkan masa dalam proses menyelesaikan lakaran tersebut dan tidak perlu mengambil masa berjam-jam atau berhari-hari hanya untuk membuat lakaran. Perkataan tepat pula merujuk penggunaan kaedah matematik terhadap ukuran tapak dan bangunan, manakala mudah membawa erti bahawa mereka tidak perlu bersusah-payah  menyediakan lakaran dengan menggunakan teknik manual yang kadangkala akan mengundang kesalahan semasa proses lakaran.

Selain itu, teknologi A.I dapat membantu artis untuk mencari idea dan gambaran kepada karya atau projek yang diusahakan. Seperti yang diketahui umum, penghasilan sesuatu projek seni itu memerlukan artis untuk memerah minda dan biasanya mengambil masa yang begitu lama.

Dengan adanya teknologi A.I, artis hanya perlu memasukkan data yang dikehendaki dan hasil yang diperoleh membolehkan  idea tersebut dikembangkan lagi mengikut kehendak mereka. Selain digunakan dalam mengumpulkan idea, teknologi A.I juga digunakan untuk melatih artis baharu bereksperimentasi dan menajamkan keupayaan minda untuk menjadi lebih kreatif.

Dunia kreatif sememangnya penuh dengan potensi. Kemajuan dalam teknologi A.I membolehkan komputer bersaing dengan manusia dalam bidang analisis, lukisan, lakaran, penulisan dan reka grafik. Pada masa ini, penjana A.I memberikan sesebuah mesin keupayaan untuk mencipta atau menghasilkan karya yang benar-benar baharu selepas mendapat inspirasi daripada sejumlah besar data dan pengetahuan secara dalam talian yang telah terkumpul selama berabad-abad lamanya. Hal ini berpotensi untuk merevolusikan kreativiti manusia dan secara tidak langsung menjadikan mereka lebih profesional dalam menilai semula cara mereka bekerja.

Jika diimbas kembali pada saat seni digital dan fotografi diperkenalkan, penerimaan masyarakat pada ketika itu adalah sama seperti sekarang. Seni digital pada ketika itu dianggap akan melenyapkan aktiviti seni tradisional. Artis muda adalah antara golongan yang berminat dengan seni digital kerana mereka sudah terdedah lebih awal dengan peranti digital. Oleh sebab itu, mereka lebih mudah untuk mengadaptasi seni digital ini.

Walaupun penggunaan seni digital dan fotografi telah meluas tetapi teknologi ini tidak menjatuhkan sebarang bentuk aktiviti seni yang lain. Begitulah sistem teknologi berkembang. Kita hanya perlu menyediakan diri untuk beradaptasi dengan teknologi A.I yang kian menerajui kesemua industri seni. Dunia kreatif ini luas. Dengan wujudnya teknologi A.I, maka cabang bentuk seni semakin bertambah. Suatu seni itu tidak akan “mati” jika masih mempunyai peminat, keperluan, permintaan dan sokongan daripada masyarakat.

Sebagai kesimpulannya, berdasarkan perkongsian ini jelaslah bahawa kesemua kenyataan yang diutarakan tidaklah benar ataupun salah. Setiap orang berhak untuk menyuarakan pendapat masing-masing mengenai penerimaan dan penolakan mereka terhadap teknologi A.I.

Dalam dunia ini, tiada satu teknologi yang mampu dikatakan sempurna dalam setiap aspek. Penulis berharap penggunaan teknologi A.I ini dapat diberikan peluang dalam industri kreatif dan segala kekurangan daripada teknologi A.I dapat diselesaikan dengan kadar segera. Teknologi ini berpotensi untuk dikembangkan dengan lebih meluas dan mampu memberikan pelbagai manfaat dalam dunia seni.

Rencana ini ditulis bersama-sama Encik Mujahid Naim Musa dan Encik Muhammad Zubair Khairul Ridzwan.


Jangka Hayat Beberapa Produk Vaksin Dilanjutkan

Untuk mendapatkan maklumat terkini, ikuti kami melalui Telegram

Kuala Lumpur – Kementerian Kesihatan Malaysia (KKM) memberikan jaminan bahawa vaksin COVID-19 yang dilanjutkan tempoh jangka hayatnya adalah selamat dan berkesan. Pelanjutan ini adalah untuk penambahan dari segi jangka hayat yang sedia ada berdasarkan kajian dan data kestabilan baharu yang diterima oleh Agensi Pengawalseliaan Farmaseutikal Kebangsaan (NPRA).

Menurut Pegawai Farmasi, Bahagian Regulatori Farmasi Negara KKM, Encik Amirul Mohd Mahfuz Mannan dalam sesi temu bual bersama-sama pihak Astro AWANI pagi tadi, pelanjutan jangka hayat vaksin ini bukan sahaja dilakukan di Malaysia.

“Di negara lain juga, jangka hayat vaksin yang pada awalnya diberikan untuk tempoh yang singkat disebabkan oleh data kestabilan yang ada pada ketika itu hanyalah untuk tempoh yang singkat. Apabila masa semakin berlalu, data kestabilan yang dikumpulkan bertambah sekali gus membolehkan jangka hayat vaksin ini dilanjutkan,“ jelasnya dalam dalam slot Awani Pagi yang membincangkan tajuk “Pelanjutan Jangka Hayat Vaksin COVID-19“.

Pelanjutan tempoh jangka hayat vaksin ini diluluskan berdasarkan penilaian data kestabilan yang diterima oleh NPRA. Kajian ini dijalankan oleh pihak pengilang pada suhu penyimpanan tertentu mengikut masa yang sebenar. Pada kebiasaannya, untuk permohonan pendaftaran sesuatu produk vaksin, pihak pengilang akan mengemukakan data kajian kestabilan bagi tempoh dua tahun atau tiga tahun untuk penilaian.

Oleh yang demikian, bagi kes COVID-19, pihak pengilang dibenarkan untuk mengemukakan data kajian kestabilan dari semasa ke semasa. Hal ini bermakna, jika pengilang mengemukakan data kestabilan selama enam bulan, maka vaksin ini akan diluluskan dengan tarikh luputnya untuk tempoh enam bulan.

Tambah beliau, berdasarkan kelulusan yang terkini, hanya tiga vaksin yang dilanjutkan jangka hayatnya di Malaysia, iaitu vaksin Comirnaty, CoronaVac dan Convidecia.

Suhu penyimpanan bagi vaksin Comirnaty ialah  -90 darjah Celsius hingga -60 darjah Celsius dan jangka hayat yang diluluskan adalah antara 12 bulan hingga 18 bulan. Bagi vaksin CoronaVac pula, suhu penyimpanannya ialah dua darjah Celsius hingga lapan darjah Celsius dan jangka hayat yang telah diluluskan adalah selama 24 bulan. Begitu juga dengan vaksin Convidecia yang suhu penyimpanan dan tempoh jangka hayat yang sama seperti vaksin CoronaVac.

Beliau juga memaklumkan bahawa vaksin COVID-19 sangat sensitif terhadap persekitaran, terutamanya suhu. Pada kebiasaannya, vaksin ini stabil pada suhu yang sangat rendah atau sejuk. Faktor lain yang mempengaruhi kestabilan vaksin ialah cahaya dan kebolehan bertindak balas dengan bekas penyimpanan vaksin tersebut.

“Tindak balas antara vaksin dengan komponen lain selain bahan aktif vaksin berkenaan juga ditentukan semasa pembangunan vaksin. Kesemua faktor ini perlu diambil kira oleh pihak pengilang semasa membuat kajian kestabilan yang akan menentukan jangka hayat sesuatu vaksin. Dalam kajian kestabilan vaksin tersebut, pihak pengilang akan meletakkan suhu yang optimum bagi membolehkan vaksin berkenaan kekal stabil dalam tempoh yang dikehendaki,“ hurainya lagi.

Pada masa yang sama, beliau mengingatkan pengguna agar prihatin terhadap tarikh luput pada label vaksin ataupun ubat yang lain. Jika seseorang itu telah disuntik dengan vaksin yang telah luput jangka hayatnya, berkemungkinan vaksin tersebut kurang berkesan untuk mencegah jangkitan COVID-19. Hal ini juga boleh menyebabkan kesan sampingan seperti berlakunya pencemaran pada komponen vaksin.

Seterusnya, dari segi pemantauan vaksin pula, KKM telah menyediakan garis panduan pengurusan vaksin COVID-19 untuk mengendalikan vaksin dengan cara yang betul dan teratur.

“Vaksin yang dihasilkan pada tahun lepas juga boleh diguna pakai untuk tempoh jangka hayat yang baharu, manakala vaksin yang dihasilkan pada tahun ini pula sememangnya boleh digunakan untuk tempoh jangka hayat yang telah diluluskan,“ jelasnya.

Kini, Malaysia berada dalam fasa endemik. Risiko untuk jangkitan COVID-19 dalam kalangan masyarakat masih tinggi. Keperluan dos penggalak perlu diambil kira dengan situasi COVID-19 sama ada yang berlaku di dalam negara ataupun di luar negara. Adalah menjadi tanggungjawab KKM untuk memberikan saranan kepada masyarakat di negara ini dari segi keperluan untuk menerima vaksin dos penggalak COVID-19.

KKM sangat komited untuk memastikan suhu produk farmaseutikal di Malaysia termasuklah vaksin COVID-19 telah dinilai dari aspek kualiti dan keselamatan oleh NPRA dan diluluskan oleh Pihak Berkuasa Kawalan Dadah. Penilaian manfaat berbanding dengan risiko bagi vaksin COVID-19 yang diberikan kelulusan bersyarat ini dilaksanakan secara berterusan berdasarkan data terkini dan dari semasa ke semasa.

KKM sentiasa mengharapkan pengguna atau pesakit untuk terus cakna dan prihatin terhadap vaksin yang diambil. Masyarakat dinasihatkan agar menyemak maklumat terkini berkenaan tarikh luput sesuatu vaksin dengan melayari laman sesawang NPRA.


Lima Hala Tuju Jayakan Agenda Keterjaminan Makanan Negara

Putrajaya – Keadaan ekonomi dunia pada tahun ini dijangkakan lebih mencabar disebabkan oleh krisis tenaga dan keterjaminan makanan menjadi antara ancaman utama ekonomi, khususnya bagi negara membangun. Prospek sektor agromakanan negara diramalkan akan berhadapan dengan cabaran, terutamanya dalam mengekalkan pertumbuhan perdagangan susulan daripada peningkatan ketidaktentuan geopolitik dan penyusutan eksport negara.

Demikian antara inti pati dalam ucaptama Menteri Pertanian dan Keterjaminan Makanan (MAFS), YB Tuan Haji Mohamad Sabu dalam Majlis Amanat Menteri MAFS dengan tema “Kemampanan Sektor Agromakanan Negara Teras Mengemudi Cabaran Krisis Global”, di Wisma Tani, hari ini.

Menurut beliau, kerajaan melalui MAFS sentiasa prihatin dengan isu bekalan makanan dan melaksanakan pelbagai langkah intervensi untuk membantu mengawal harga dengan menstabilkan bekalan. Tema yang dipilih ini ialah manifestasi terhadap peranan MAFS sebagai penjamin bekalan makanan negara agar sentiasa mencukupi dan tersedia kepada rakyat Malaysia.

Keterjaminan makanan adalah antara perkara yang menjadi keutamaan Kerajaan Perpaduan dan seiring dengan objektif Pelan Tindakan Dasar Sekuriti Makanan Negara 2021-2025 dan Dasar Agromakanan Negara 2021-2030 (DAN 2.0).

Susulan daripada itu, MAFS menggariskan lima hala tuju dan fokus utama pada tahun ini bagi menjayakan agenda keterjaminan makanan negara. Pertama, memperkasakan industri akuakultur dengan menyasarkan peningkatan hasil ikan daripada aktiviti akuakultur kepada 60 peratus. Kedua, memperluas penternakan lembu secara fidlot bagi memenuhi keperluan bekalan daging tempatan dan eksport supaya sasaran pengeluaran daging tempatan dapat ditingkatkan untuk mencapai sasaran 50 peratus daging menjelang tahun 2025. Ketiga, memulakan usaha penanaman jagung bijian bagi mengurangkan 30 peratus daripada pergantungan import.

Di samping itu, satu perancangan dan tindakan yang tersusun perlu dilakukan segera bagi mencukupkan bekalan makanan di dalam negara dan memastikan rakyat mempunyai akses kepada semua jenis nutrien yang diperlukan. Kementerian juga akan meningkatkan pelibatan belia dalam sektor agromakanan dan pertanian pintar selaras dengan Revolusi Perindustrian Keempat. Hala tuju yang kelima pula ialah memperkasakan institut latihan pertanian bagi melahirkan graduan yang berkualiti tinggi dalam bidang teknologi pertanian, penyelidikan dan pembangunan serta pertanian moden selaras dengan hasrat negara untuk membentuk pekerja mahir pertanian.

“Warga kementerian diseru untuk meneruskan amalan budaya berintegriti tinggi, amanah dan cekap yang merupakan etika kerja penting kepada pencapaian hasil kerja berkualiti tinggi. Oleh itu, hala tuju ini diharapkan dapat disokong dengan perubahan sikap dan mentaliti yang ditonjolkan oleh warga kementerian dan golongan sasar.”

Turut hadir dalam majlis ini ialah Timbalan Menteri Pertanian dan Keterjaminan Makanan, YB Chan Foong Hin, Ketua Setiausaha MAFS, YBhg. Dato’ Haslina Abdul Hamid dan pegawai kanan kementerian.


Lakukan Saringan Awal Cegah Kanser Serviks

Untuk mendapatkan maklumat terkini, ikuti kami melalui Telegram

Kuala Lumpur – Semua wanita berisiko untuk mendapat kanser serviks, namun bergantung pada keadaan. Penyebab utama kanser ini ialah virus melalui jangkitan papilomavirus manusia (HPV). Sebanyak 90 peratus wanita yang terdedah kepada hubungan seksual adalah berisiko tinggi untuk mendapat kanser serviks.

“Kanser serviks ialah kanser ketiga tertinggi dalam kalangan wanita berdasarkan kajian yang telah dilaksanakan oleh Kementerian Kesihatan Malaysia (KKM). Pada setiap tahun, didapati lebih kurang 800 kes kanser serviks telah dilaporkan,” ujar Pengarah Bahagian Reproduksi Manusia, Lembaga Penduduk dan Pembangunan Keluarga Negara (LPPKN), YBrs. Dr. Mohd Azizuddin Mohd Yusof ketika sesi temu bual dalam rancangan Selamat Pagi Malaysia, semalam.

Beliau memaklumkan bahawa saringan utama untuk menangani kanser serviks adalah dengan melakukan ujian pap smear yang perlu dilakukan oleh ahli profesional seperti doktor atau jururawat dengan menggunakan peralatan khas.

Namun begitu, sejak tahun 2019, terdapat inisiatif baharu bagi menggantikan ujian pap smear, iaitu ujian HPV DNA. Wanita yang melakukan ujian HPV DNA perlu membuat persampelan diri (self-sampling). Para wanita dinasihatkan untuk membuat ujian ini di klinik bagi membolehkan doktor atau jururawat dapat menerangkan cara penggunaan alat ujian tersebut dengan lebih jelas.

Selain itu, beliau menyatakan bahawa syarat untuk seseorang itu melakukan ujian HPV DNA adalah sama seperti syarat sebelum melakukan ujian pap smear, iaitu tidak melakukan ujian ini ketika kedatangan haid. Selain itu, elakkan melakukan hubungan intim bersama-sama pasangan sekurang-kurangnya tiga hari sebelum melakukan ujian HPV DNA bagi mengelakkan keputusan yang diperoleh tidak tepat.

“Apabila melakukan ujian HPV DNA, keputusannya dilihat berdasarkan jenis HPV tersebut. Untuk makluman, HPV mempunyai lebih daripada 100 jenis. Walau bagaimanapun, punca utama yang mengakibatkan kanser serviks adalah disebabkan oleh 14 jenis HPV yang menjadi penyumbang kepada 90 peratus terjadinya kanser serviks,” terangnya lagi.

Oleh yang demikian, golongan wanita dinasihatkan untuk mendapatkan vaksin HPV di klinik atau di LPPKN. Pihak LPPKN juga pernah melakukan program pemberian vaksin HPV, begitu juga dengan KKM yang sedang giat menjalankan program berkaitan dengan kanser serviks.

Vaksin HPV boleh diambil sekali dalam seumur hidup, misalnya wanita itu boleh mengambilnya sebelum melangsungkan perkahwinan. Dos bagi vaksin ini pula bergantung pada jenis vaksin HPV yang diambil.

Menurut beliau lagi, wanita yang telah membuat saringan biasanya tidak mengalami apa-apa simptom. Antara simptom kanser serviks termasuklah berlakunya pendarahan tanpa henti pada masa yang tidak sepatutnya, berasa sakit ketika melakukan hubungan intim dengan pasangan dan wanita yang telah menopaus mengalami pendarahan.

Virus HPV boleh hilang dalam tempoh satu tahun hingga dua tahun, namun terdapat juga virus ini yang tidak boleh hilang dan mengakibatkan berlakunya kanser serviks. Oleh sebab itu, dengan adanya ujian HPV DNA,  virus tersebut boleh dikesan 10 tahun lebih awal.

Beliau juga berkongsikan maklumat bahawa sebanyak 70 ribu wanita yang telah disaring dalam program kesedaran kanser serviks yang dianjurkan oleh LPPKN setakat ini. Daripada jumlah tersebut, sebanyak lima ribu wanita telah positif HPV DNA dan selebihnya berada pada tahap prakanser dan menghidap kanser serviks. Wanita yang berada pada tahap prakanser akan dirujuk kepada pakar untuk membuat rawatan yang selanjutnya dan peluang untuk pulih adalah tinggi. Oleh sebab inilah pentingnya keperluan membuat saringan awal bagi kanser serviks.

Untuk makluman, sebanyak 49 buah Klinik Nur Sejahtera LPPKN di seluruh Malaysia. Pelbagai program kesedaran berkaitan dengan kanser serviks juga dianjurkan oleh LPPKN sepanjang Januari 2023. Oleh yang demikian, para wanita digalakkan untuk berjumpa terus dengan doktor di klinik yang berhampiran bagi mendapatkan maklumat tentang kanser serviks.

Pada masa yang sama, LPPKN juga mengadakan program untuk mendekati golongan wanita yang sukar untuk ke klinik bagi mendapatkan rawatan dan sebagainya. Susulan daripada itu, LPPKN membuat program di pusat beli-belah, di kawasan kampung atau di dewan di kawasan tertentu supaya dapat mencapai sasaran yang sebenar bagi mengenal pasti pesakit kanser serviks.

Bulan Januari yang merupakan bulan kesedaran kanser serviks diharapkan dapat memberikan kesedaran kepada golongan wanita untuk membuat saringan awal kanser serviks. Jika saringan awal ini dilakukan, peratusan kes kanser serviks dapat dikurangkan sekali gus meningkatkan peluang untuk menghapuskan jangkitan kanser serviks di negara ini.


Malaysia dan IRENA Sokong Agenda Peralihan Tenaga Serantau

Kuala Lumpur – Malaysia berharap agar Agensi Tenaga Boleh Diperbaharui Antarabangsa (IRENA) terus memberikan sokongan terhadap pertubuhan serantau seperti Persatuan Negara-Negara Asia Tenggara (ASEAN) dan penubuhan pusat sokongan serantau dipertimbangkan bagi membolehkan sokongan dan kerjasama setempat dalam mempercepatkan usaha peralihan tenaga oleh negara di setiap rantau melalui pembinaan kapasiti dan sokongan teknikal.

Demikian menurut Menteri Sumber Asli, Alam Sekitar dan Perubahan Iklim, YB Nik Nazmi Nik Ahmad ketika mengetuai delegasi Malaysia menghadiri Perhimpunan IRENA Sesi ke-13 di Abu Dhabi, Emiriah Arab Bersatu baru-baru ini.

IRENA ialah agensi antara kerajaan yang memudahkan kerjasama dan menggalakkan penggunaan tenaga boleh diperbaharui, manakala Perhimpunan IRENA ialah badan pembuat keputusan tertinggi yang dianggotai oleh wakil dari negara anggota. Ahli IRENA terdiri daripada 168 buah negara termasuklah Malaysia yang menjadi ahlinya pada Disember 2010 selepas mendepositkan instrumen ratifikasi.

Dalam ucapannya juga, YB Nik Nazmi Nik Ahmad merakamkan setinggi-tinggi penghargaan kepada IRENA kerana menjalankan kajian yang membangunkan Laporan Tinjauan Peralihan Tenaga Malaysia 2050 (METO) untuk menilai semula Perancangan Senario Tenaga Jangka Panjang sedia ada negara. Tujuannya adalah untuk mencapai sasaran tenaga pada masa hadapan yang lebih bercita-cita tinggi. Laporan METO ini dimaklumkan akan dilancarkan pada suku pertama tahun 2023.

Perhimpunan IRENA dihadiri oleh lebih 1700 perwakilan dari 140 negara anggota yang dipengerusikan oleh India sebagai Presiden Perhimpunan. Keutamaan perbincangan dalam perhimpunan ini adalah membincangkan tindakan kolektif yang mesti diambil oleh negara untuk mempercepatkan proses peralihan tenaga dengan segera dan berada pada landasan dengan matlamat Perjanjian Paris 1.5 Darjah Celsius sambil menjamin peralihan tenaga yang saksama dan inklusif.

Pada masa yang sama, beliau turut berkesempatan bertemu dengan rakan sejawatnya, Menteri Tenaga dan Infrastruktur Emeriah Arab Bersatu, TYT Suhail Mohamed Al Mazrouei dan Menteri Energi dan Sumber Daya Mineral Indonesia, TYT Arifin Tasrif semasa di sana.

Dalam pertemuan tersebut, beliau membincangkan kemungkinan kerjasama dua hala yang boleh diteruskan antara kedua-dua negara serta bertukar-tukar maklumat tentang pelbagai isu berkaitan dengan tenaga termasuklah langkah yang paling berdaya maju dalam peralihan sistem tenaga negara masing-masing.